5 Jenis Barangan Hasil Inovasi dan Ciptaan Korea Utara

Dengan mengamalkan konsep negara tertutup, tidak banyak informasi yang diketahui mengenai negara Korea Utara. Diketahui umum sebagai sebuah negara yang memiliki senjata nuklear, pemerintahan diktator di negara ini menyebabkan rakyatnya terpaksa taat setia sepenuh hati kepada pemerintah.

Di Iluminasi, kami sudah menulis banyak topik mengenai Korea Utara antaranya senarai aktiviti harian yang diharamkan di Korea Utara, tempat-tempat pelik di Korea Utara dan banyak lagi. Kebanyakan gambar yang diambil di Korea Utara juga diseludup keluar oleh pelancong memandangkan Korea Utara melarang pelancong mengambil gambar sesuka hati di sana.

Penghasilan senjata nuklear oleh Korea Utara membuktikan mereka sememangnya mempunyai ramai saintis dan jurutera yang mempunyai kelebihan mencipta barangan-barangan lain yang lebih hebat. Kali ini, kali ingin berkongsi 5 ciptaan atau inovasi yang sememangnya berasal daripada Korea Utara.

Kebanyakan rakyat Malaysia pastinya menggunakan sistem operasi Windows, Mac OS dan Linux. Di Korea Utara, mereka telah membangunkan sistem operasi sendiri untuk kegunaan rakyat yang diberi nama Red Star. Sistem operasi Red Star ini telah dibangunkan pada tahun 2002 dan merupakan sistem operasi yang diubah daripada sistem operasi Linux.

Daripada segi rekaan pula, ianya lebih mirip Mac OS milik Apple. Malah, sistem operasi ini turut didatangkan dengan pelayar internet Naenara dengan rekaan seakan-akan pelayar Mozilla Firefox. Dalam bahasa Korea Utara, Naenara juga bermaksud "Negara Saya". Walau bagaimanapun, pelayar ini hanya mengakses sistem intranet Korea Utara sahaja.

Penciptaan sistem operasi Red Star ini dibina bertujuan memantau segala capaian dan akses pengguna komputer di Korea Utara. Malah, ianya mempunyai sistem sekuriti yang kuat bagi menghalang pengguna mengubah sistem operasi ini seperti memadam fungsi Firewall dan sebagainya. Segala pemindahan data dan fail melalui sistem operasi ini juga dapat dipantau oleh pihak atasan.

Di Korea Utara, pemilikan kereta oleh rakyat begitu rendah. Secara umumnya, kereta hanya dimiliki oleh pemerintah tertinggi kerajaan dan beberapa golongan tertentu sahaja. Walau bagaimanapun, ini tidak menghalang Korea Utara daripada menghasilkan kereta buatan mereka sendiri yang diberi nama Junma.

Junma dihasilkan oleh syarikat Pyeonghwa Motors, sebuah syarikat kerjasama antara syarikat milik kerajaan Korea Utara dan sebuah syarikat rahsia daripada Korea Selatan. Dari segi rekabentuk, ianya mirip seperti kereta Mercedez Benz E-Class keluaran tahun 1990-an. Statistik penghasilan kereta ini tidak diketahui tetapi sesetengah pihak menganggarkan hanya kira-kira 1000 buah unit dihasilkan setahun memandangkan peratusan pemilikan kereta yang rendah di Korea Utara.

Peluru berpandu Hwasong-10 yang juga dikenali sebagai Musudan merupakan antara teknologi ketenteraan terbaru Korea Utara. Peluru ini didakwa mampu mencapai pangkalan tentera Amerika Syarikat yang berada di Lautan Pasifik. Korea Utara juga telah beberapa kali melakukan percubaan peluru berpandu ini, seterusnya telah menimbulkan kontroversi serta kebimbangan negara-negara yang berdekatan.

Bagi menghasilkan peluru berpandu ini, pihak Korea Utara telah mendapatkan kerjasama daripada jurutera Russia dan membinanya berdasarkan rekaan asal peluru berpandu Soviet Union suatu ketika dahulu. Projek pembinaannya bermula sejak 1990-an lagi dan Korea Utara sangat aktif menambah baik potensi peluru berpandu ini dari semasa ke semasa.

Mesingan Type 73 merupakan satu-satunya senapang yang digunakan oleh askar Korea Utara. Mesingan ini dibangunkan berdasarkan sistem mesingan milik Soviet Union, malah rekaannya dikatakan menyerupai mesingan Soviet PK milik Soviet Union suatu ketika dahulu.

Menariknya, mesingan ini pernah ditemui digunakan oleh militan di Afrika dan Timur Tengah. Dakwaan ini mungkin benar kerana mereka juga disyaki menjual senjata api ke pihak-pihak tertentu di pasaran gelap untuk menjana ekonomi negara.

Semasa perang antara Iran dan Iraq suatu ketika dahulu, Korea Utara juga dikatakan pernah membekalkan senjata kepada pihak Iran ini. Daripada senjata yang diberikan oleh Korea Utara ini, Iran telah bertindak meniru sistem dan rekaan mesingan ini dan menghasilkan mesinga versinya sendiri dalam skala yang besar.

Tidak hanya sistem operasi bagi komputer, malah Korea Utara juga didakwa membangunkan telefon pintarnya sendiri yang diberi nama Arirang. Sama seperti sistem operasi Red Star, telefon pintar ini juga bertujuan untuk mengawal segala komunikasi rakyat Korea Utara. Telefon pintar Arirang ini juga menggunakan sistem operasi khas yang dibina berdasarkan sistem operasi Android.

Dari segi capaian internet pula, telefon ini hanya boleh mengakses beberapa laman web tertentu yang berada dalam sistem intranet Korea Utara. Selain itu, Koryolink iaitu penyedia servis komunikasi telefon juga mengehadkan panggilan kepada panggilan domestik sahaja bagi mengelakkan telefon pintar ini disalah guna oleh rakyat Korea Utara.


5 Kes Jenayah Berat Melibatkan Pemandu dan Penumpang Aplikasi Grab Car

Semalam rakyat Malaysia dikejutkan dengan berita tentang seorang pemandu Grab yang berusia 27 tahun ditemui mati dalam keadaan yang sadis, di Selayang Baru, Selangor. Mangsa ditemui dalam keadaan tertungkup di tempat duduk belakang kereta dengan kepalanya di bawah mengenai lantai kereta dan kaki ke atas. Menurut rekod, mangsa kali terakhir membawa penumpang dari Jalan Tun Tan Cheng Lock menuju ke Selayang baru pada pukul 9.34 malam Khamis lepas. Al Fatihah.

Kita kerap kali mendengar penumpang menjadi mangsa pemandu teksi atau Uber mahupun Grab, namun sebenarnya keselamatan pemandu juga turut terancam. Teruskan membaca untuk mengetahui lebih lanjut tentang kes-kes jenayah berat yang melibatkan pemandu dan penumpang syarikat perhidmatan pengangkutan Grab.

Seorang gadis berusia 24 tahun berada dalam keadaan trauma setelah diculik selama 7 jam oleh seorang pemandu Grab awal April tahun ini. Menurut laporan polis, mangsa menggunakan perkhidmatan itu pada awal pagi Isnin untuk ke tempat kerja di Tanah Abang dari rumahnya di Tambora, Jakarta Barat. Ketika memasuki kenderaan suspek, mangsa tidak menyedari kehadiran 2 orang lagi rakan pemandu yang bersembunyi di bahagian belakang kenderaan.

Apabila pintu sudah ditutup dan kereta sudah bergerak, mangsa telah diserkup oleh 2 orang suspek di belakang, dengan menggunakan jaket. Penculik membuat ancaman terhadap nyawa mangsa. Dia diculik selama 7 jam berikutnya, berpusing-pusing sekitar bandar di dalam kereta tersebut. Mangsa akhirnya dilepaskan, namun barang kemas, kad ATM dan telefon bimbitnya telah dirampas. Menurut mangsa, dia merasakan objek seperti pistol diletakkan terhadapnya, namun tidak pasti kerana matanya ditutup.

Mangsa yang trauma dilepaskan di rumahnya. Grab Indonesia mengeluarkan kenyataan mengutuk sekeras-kerasnya penculikan tersebut, dan sedang berusaha membantu siasatan, serta berjanji untuk meningkatkan keselamatan penumpang.

Kejadian berlaku pada pukul 8.30 malam, ketika mangsa yang berusia 22 tahun sedang berjalan ke sebuah perhentian bas selepas membeli makanan di pasar malam. Suspek dikatakan telah menarik mangsa ke dalam keretanya, sebelum memandu ke kawasan industri yang sunyi, berhampiran sebuah pangsapuri Seksyen 7 sebelum merogol mangsa.

Suspek kemudiannya telah merompak mangsa, mengambil wang tunai sejumlah RM100 dan telefon bimbit, serta mengarahkan mangsa keluar daripada kereta. Pihak polis berjaya menjejaki suspek dan merampas beberapa bahan bukti termasuklah sebilah pisau dan sebuah telefon bimbit yang dipercayai milik mangsa. Suspek turut mempunyai rekod jenayah lampau kerana menceroboh.

Laporan awal mengaitkan suspek sebagai pemandu Grab, dan mangsa sebagai penumpang, namun Grab Malaysia menafikan dakwaan bahawa lelaki tersebut mempunyai kaitan dengan syarikat perkhidmatan pengangkutan tersebut kerana tiada sebarang rekod tentang suspek ditemui di dalam pengkalan data Grab.

2 tahun lalu, seorang pemandu Grab yang bernama Gerardo “Junjie” Maquidato Jr. menjadi viral kerana beliau menolak bayaran daripada seorang penumpang yang sakit. Tindakan murninya itu mendapat perhatian Grab Filipina yang kemudiannya memberikan anugerah sebagai pengiktirafan atas jasa baiknya itu.

Pada 28 Oktober 2017, nama Junjie sekali lagi menjadi viral dan tajuk berita di negara berkenaan, kali bukanlah kerana perbuatan baiknya, namun disebabkan beliau telah dibunuh. Menurut laporan awal polis, seorang saksi mendengar beberapa das tembakan sekitar 7.50 malam hari kejadian. Mayat Junjie yang sudah tidak bernyawa telah dilihat dilempar keluar daripada sebuah kereta Toyota Innova berwarna silver di Pasay City.

Junjie telah ditembak daripada belakang kepalanya, dan peluru tersebut telah menembusi keluar melalui mata kirinya. Suspek dipercayai seorang penumpang yang sudah biasa menggunakan perkhidmatan Grab, dan dia melarikan diri menggunakan kereta mangsa.

Menurut laporan berita oleh The Star Online, kes ini melibatkan serangan fizikal seorang pemandu Grab terhadap seorang pelajar perempuan tingkatan 5. Pemandu Grab berkenaan telah mengambil pelajar tersebut daripada rumahnya di Puchong Jaya sekitar 5 petang pada hari kejadian. Segalanya bermula apabila berlaku perselisihan faham antara keduanya dan menyebabkan mereka bertengkar.

Pemandu Grab berkenaan kemudian menjadi terlalu marah dan tidak dapat menahan sabar lalu menyerang gadis tersebut dengan memukulnya secara fizikal. Akibat pukulan tersebut, mangsa telah mengalami patah hidung. Susulan daripada kejadi tersebut, Grab mengeluarkan kenyataan bahawa mereka tidak akan bertoleransi terhadap sebarang keganasan fizikal dan penderaan lisan.

Menurut mangsa yang merupakan seorang ibu tunggal kepada 2 orang anak, ketika kejadian, dia dalam perjalanan pulang ke rumah selepas bersiar-siar di Petaling Jaya, menggunakan perkhidmatan pengangkutan melalui aplikasi Grab. Menurut OCPD Megat Mohamad Aminudin, wanita berusia 29 tahun itu membuat laporan polis selepas dirogol berhampiran rumahnya di Bandar Putra Permai di Seri Kembangan, pada sekitar jam 4 pagi.

Menurut wanita itu lagi, dia mendakwa pemandu Grab itu telah menyerangnya secara seksual, dan dia tidak berupaya untuk melawan kerana berada dalam keadaan mabuk. Selepas merogol, wanita itu dihantar pulang ke rumahnya. Polis kemudiannya menahan pemandu Grab tersebut di rumahnya di Sungai Buloh pada pukul 10 malam hari yang sama. Suspek juga dipercayai baru menggunakan aplikasi Grab selama 3 bulan sebagai pemandu, dan tidak mempunyai sebarang rekod jenayah.

'Nasihat kepada kedua penumpang dan pemandu Grab mahupun teksi, sila berhati-hati sentiasa kerana malang tidak berbau.'


5 Labah-Labah Paling Berbisa Dan Berbahaya Di Dunia

Sama ada anda berada di dalam hutan ketika mengembara atau berada sedang berehat di rumah, anda mempunyai kebarangkalian untuk berada hampir dengan labah-labah.

Namun, terdapat terlalu banyak spesis serangga ini iaitu sekitar 40,000 spesis di seluruh dunia menjadikannya sangat sukar untuk mengetahui yang mana satu adalah berbahaya atau tidak.

Dan seperti ular, labah-labah juga adalah salah satu makhluk yang sangat digeruni kerana sengatannya yang beracun menyebabkan rasa yang sangat sakit dan mampu membunuh. iluminasi.com ingin berkongsi 5 spesis labah-labah yang paling berbisa dan berbahaya di dunia.

Six-Eyed Sand adalah labah-labah bersaiz sederhana dengan ukuran badan di antara 2.5 hingga 5 cm dan kaki yang berukuran 10 cm. Ia biasanya dijumpai di padang pasir dan tempat berpasir yang lain seperti di Afrika Selatan dan Amerika Selatan.

Ia merupakan labah-labah dari keluarga yang sama seperti labah-labah Recluse yang boleh dijumpai di seluruh dunia. Disebabkan oleh kedudukan badannya yang rata di atas tanah, ia juga dikenali sebagai labah-labah Six-Eyed Crab.

Gigitan oleh labah-labah ini agak jarang berlaku namun ia telah ditunjukkan melalui eksperimen bahawa ia mampu membunuh arnab dalam masa 5 hingga 12 jam. Sehingga kini masih tiada gigitan yang disahkan dan hanya dua orang sahaja disyaki digigit.

Namun, dalam salah satu daripada kes ini, mangsa kehilangan sebelah tangan disebabkan oleh nekrosis yang serius dan dalam satu lagi kes, mangsa mati disebabkan pendarahan yang teruk, seperti kesan gigitan ular orok-orok.

Kajian toksilogi menunjukkan bahawa racun daripada labah-labah ini sangat kuat dengan kesan hemolitik/nekrotik, menyebabkan kebocoran saluran darah, penipisan darah dan kerosakan tisu.

Labah-labah Brown Recluse yang juga dikenali sebagai "labah-labah biola" disebabkan oleh bentuk biola pada kepala serangga ini adalah spesis labah-labah yang bergerak dengan sangat perlahan dan berkeliaran di kawasan yang redup.

Labah-labah ini sering tinggal menjadikan kasut, pakaian dan katil sebagai "rumah" mereka dan kemudiannya terperangkap ketika digunakan manusia yang menyebabkan gigitan berlaku.

Kebanyakan pertemuan dengan labah-labah ini berlaku daripada memindahkan kotak atau mengemas almari serta bawah katil.

Gigitan labah-labah Brown Recluse adalah tersangat berbisa dan telah menyebabkan kematian melalui kehilangan tisu yang banyak dan jangkitan yang berlaku selepas itu.

Kematian daripada gigitan labah-labah ini dilaporkan berlaku hanya kepada kanak-kanak berusia kurang daripada 7 tahun.

Seperti sepupunya Black Widow, Red Back Spider dan Katipo, labah-labah Brown Widow mempunyai racun neurotoksik yang mampu menyebabkan gejala-gejala seperti Latrodectism.

Seperti kebanyakan labah-labah, labah-labah Widow mempunyai penglihatan yang sangat teruk dan mengalami kesukaran untuk bergerak apabila tidak berada di sarang mereka.

Brown Widow mempunyai kaki yang panjang dan kurus serta perut yang bulat. Perutnya mempunyai satu atau beberapa bintik merah, sama ada di bahagian atas atau bawah.

Bagi labah-labah jantan, ia adalah lebih kecil daripada labah-labah betina dan mungkin mempunyai pelbagai coretan dan bintik pada perut.

Ia juga kurang berbahaya berbanding betina namun akan menggigit jika sarang diganggu atau berasa terancam.

Racun yang dimiliki Brown Widows walaupun jarang menyebabkan kematian, namun menghasilkan kesan yang sangat menyakitkan termasuklah kekejangan otot, kontraksi seperti tetanus, dan dalam beberapa kes, lumpuh tulang belakang atau otak.

Lumpuh ini biasanya bersifat sementara tetapi mungkin akan meninggalkan kerosakan kekal pada sistem saraf pusat. Gigitan serius biasanya memerlukan mangsa untuk tinggal di hospital buat sementara.

Kanak-kanak, orang tua atau mereka yang tidak sihat paling berisiko mengalami kesan yang serius daripada gigitannya.

Black Widow adalah labah-labah yang sangat terkenal dan dikenal pasti melalui warna dan bentuk "hourglass" pada perutnya. Beberapa spesis tergolong dalam keluarga labah-labah ini dai biasanya ditemui di kawasan beriklim sederhana di seluruh dunia.

Sebelum penghasilan antivenom terhadap gigitan labah-labah ini, kira-kira 5% daripada kes gigitan telah membawa maut. Salah satu tempat yang paling disukai oleh labah-labah ini adalah kawasan rumah di bahagian luar yang lama.

Di antara tahun 1950 hingga 1959, 63 kematian dilaporkan di Amerika Syarikat disebabkan oleh gigitan labah-labah Black Widow yang berlaku dalam atau sekeliling rumah kayu.

Namun disebabkan oleh paip rumah dan sistem pemanasan yang semakin moden, gigitan Black Widow sangat jarang berlaku ketika ini.

Labah-labah ini tidak agresif dan hanya menggigit bertujuan mempertahankan diri, seperti ketika seseorang tidak sengaja terduduk di atasnya. Black Widow sangat digeruni kerana racunnya dilaporkan adalah 15 kali ganda lebih kuat dan berbahaya daripada ular orok-orok.

Gigitan daripada labah-labah ini akan menyebabkan sakit pada otot, mual dan lumpuh diafragma yang menyebabkan sukar untuk bernafas. Namun, bertentengan dengan kepercayaan popular, kebanyakan mangsa yang digigit tidak mengalami masalah serius apatah lagi kematian.

Namun, gigitannya tetap mampu membunuh terutamanya kanak-kanak atau warga emas. Walaubagaimanapun kadar kematian adalah agak rendah.

Labah-labah Brazilian Wandering adalah seekor labah-labah berwarna coklat dan bersaiz agak besar, serupa dengan labah-labah North American Wolf, namun lebih besar dan memiliki racun yang lebih toksik.

Ia mempuyai racun neurologi yang paling aktif daripada semua labah-labah lain dan dianggap sebagai labah-labah paling berbahaya di dunia. Labah-labah ini adalah pemburu yang aktif dan kerap mengembara.

Spesis ini cenderung untuk merangkak ke tempat-tempat yang selesa pada waktu malam dan kadang-kadang merangkak ke dalam buah atau bunga yang manusia makan atau tanam.

Jika ia berasa terkejut atau terancam, ia akan menggigit untuk mempertahankan diri, namun biasanya gigitan tersebut adalah kering iaitu tanpa racun. Gigitan bracun hanyna akan berlaku jika labah-labah ini ditekan terhadap sesuatu atau terluka.

Dalam kes ini, tahap serotonin yang tinggi yang mengandungi racun akan menyebabkan gigitan yang tersangat sakit yang boleh menyebabkan kejutan otot. Jika rawatan antivenin tidak diberikan, mangsa berkemungkinan besar akan mati.

Dan terdapat kes kematian berlaku walaupun selepas rawatan antivenin. Kanak-kanak lebih sensitif terhadap gigitan labah-labah ini, kerana ia kerap membuat isyarat ancaman seperti naik ke atas kaki atau melompat-lompat yang menarik minat kanak-kanak yang ingin tahu.

Dan disebabkan kanak-kanak mempunyai sistem imun yang lebih lemah, walaupun rawatan pantas diberikan, kematian masih boleh berlaku beberapa minit selepas gigitan.


Ini 7 CEO Di Malaysia Dengan Gaji Paling Tinggi Mencecah 8 Angka.

Boleh dikatakan agak banyak perubahan yang berlaku sejak Pakatan Harapan mengambil alih tampuk pemerintahan negara. Antara yang paling menarik perhatian adalah pemotongan gaji menteri kabinet sebanyak 10%.

Bercakap mengenai gaji, agak menarik untuk kita mencungkil serba sedikit mengenai beberapa syarikat senarai awam terbesar Malaysia dan melihat berapa gaji tahunan yang diterima oleh Ketua Pegawai Eksekutif.

iluminasi.com ingin kongsikan 7 CEO syarikat awam terbesar di Malaysia yang menerima gaji tertinggi.

Axiata Group Berhad merupakan salah satu konglomerat telekomunikasi di Malaysia yang memiliki Celom dan memiliki permodalan pasaran bersih mencecah RM38.55 bilion.

Selain daripada Celcom, syarikat ini juga bekerja sama dengan beberapa syarikat antarabangsa di negara lain dalam menyediakan perkhidmatan telekomunikasi termasuklah Idea Cellular di India dan M1 di Singapura.

Dengan pendapatan tahunan keseluruhan lebih daripada RM6 juta pada tahun 2017, CEO Axiata Group Berhad Dato' Sri Jamaludin berada di kedudukan ke-7 senarai ini.

Tenaga Nasional Berhad adalah syarikat penyedia perkhidmatan bekalan elektrik tunggal di Malaysia dengan permodalan pasaran melebihi RM58 bilion.

Syarikat ini memberikan perkhidmatan kepada lebih daripada 8 juta pengguna setiap tahun, termasuk kediaman dan komersil.

TNB adalah anak syarikat Khazanah Nasional dan mempunyai anak syarikat iaitu Integrax. Datuk Seri Ir. Azman bin Mohd adalah Ketua Pegawai Eksekutif TNB ketika ini dan memperoleh pendapatan tahunan lebih daripada RM7 juta untuk tahun 2017.

Sime Darby Plantation adalah anak syarikat Kumpulan Sime Darby. Ia mengendalikan urusan pengeluaran produk daripada minyak sawit.

Dengan nilai permodalan pasaran bersih sebanyak RM35.9 bilion, kumpulan ini juga mendakwa memegang 20% daripada pengeluaran global Certified Sustainable Palm Oil (CSPO), menjadikannya sebagai pengeluar terbesar di dunia.

Ketua Pegawai Eksekutif Sime Darby dan Sime Darby Plantation, Dato' Mohd Bakke Salleh memperoleh pendapatan sebanyak RM7.86 juta secara keseluruhan pada tahun 2017.

Dari segi aset dan pelanggan, Maybank adalah bank paling besar di Malaysia dengan nilai permodalan pasaran sebanyak RM56 bilion.

Syarikat ini memegang kepentingan dalam beberapa sektor kwangan di pasaran serantau melalui anak-anak syarikat termasuklah Maybank Islamic, Maybank Investment Berhad dan Etiqa Insurance.

Selain Asia Tenggara, Maybank juga menyediakan perkhidmatan di Hong Kong, China, Bahrain, United Kingdom, Amerika Syarikat dan Pakistan.

Datuk Abdul Farid Alias adalah Ketua Pegawai Eksutif Maybank ketika ini dan laporan kewangan tahun 2017 menunjukkan pendapatan yang diterima adalah lebih daripada RM8 juta.

Adalah tidak menghairankan bagi CIMB untuk berada dalam senarai ini. Syarikat perbankan tempatan ini mempunyai lebih daripada 1,000 cawangan di rantau ASEAN.

Kini nilai bersih pasaran CIMB Group Holding melebihi RM38 bilion dan mengendalikan banyak anak syarikat sama seperti Public Bank dan Maybank.

Ketua Pegawai Eksekutif CIMB Group Holdings ketika ini adalah Dato' Sri Zafrul Aziz dan menurut laporan tahunan syarikat ini, pendapatan beliau pada tahun 2017 hampir mencecah RM10 juta.

Public Bank Berhad berada di tangga kedua senarai ini dengan nilai pasaran bersih melebihi RM73 bilion. Public Bank Berhad merupakan antara salah satu bank terbesar di Asia Tenggara dengan perolehan bersih sebanyak RM5.47 bilion dan asset bernilai RM395 bilion.

Sebagai ketua pegawai kepada bank terkemuka Asia Tenggara, sudah tentulah CEO syarikat ini mendapat ganjaran yang sepadan.

Laporan kewangan tahunan bagi tahun kewangan berakhir pada 31 Disember 2017 menunjukkan Ketua Pegawai Eksekutif Public Bank Berhad, Tan Sri Dato' Sri Tay Ah Lek memperoleh pendapatan sebanyak RM27.84 juta secara keseluruhan.

Ia menjadikan beliau sebagai CEO dengan gaji tertinggi dalam senarai ini.

Genting Berhad yang ditubuhkan oleh mendiang Tan Sri Lim Goh Tong terkenal sebagai salah satu jenama pelancongan terkemuka di Malaysia. Syarikat ini mempunyai pelbagai anak syarikat yang beroperasi di bawah kendaliannya termasuklah Genting Singapore, Genting Malaysia Berhad dan Genting Plantation Berhad.

Genting Berhad mempunyai nilai pasaran bersih mencecah RM151.6 bilion disumbang oleh resort dan kasino di merata lokasi dunia termasuklah Asia Tenggara dan United Kingdom.

Dan CEO Genting Berhad, Tan Sri Lim Kok Thay yang juga anak kedua kepada pengasas kumpulan syarikat ini merupakan CEO yang mendapat pendapatan tertinggi di Malaysia, iaitu hampir RM170 juta pada tahun 2017.


7 Penjaga Gol Terbaik Yang Hanya Memanaskan Bangku Simpanan Di Piala dunia 2018

Piala Dunia FIFA merupakan temasya bola sepak terbesar di dunia dan pada tahun ini Rusia telah dipilih untuk menjadi tuan rumah. 32 buah pasukan terbaik tiba dengan kekuatan penuh sebanyak 23 pemain bagi setiap pasukan. Sememangnya menjadi cita-cita setiap pemain bola sepak untuk menyarung jersi negara mereka dan menyanyikan lagu kebangsaan dengan penuh bangga untuk mewakili negara masing-masing. Impian utama adalah untuk menjulang Piala Dunia pada 15 Julai 2018.

Posisi penjaga gol seringkali dipandang remeh dan kurang menjadi perhatian dalam padang dan kecemerlangan mereka selalunya kurang mendapat penghargaan berbanding posisi serangan. Setiap skuad yang bertanding di Piala Dunia biasanya akan menyenaraikan 3 penjaga gol tetapi tidak seperti pemain di posisi lain yang akan mendapat peluang sebagai pemain gantian, peluang penjaga gol simpanan untuk bermain adalah sangat tipis kecuali jika penjaga gol utama cedera atau dibuang padang.

Dalam artikel ini, kami menyenaraikan 7 penjaga gol simpanan terbaik yang mungkin akan hanya menjadi penonton kepada rakan seperjuangan mereka di bangku simpanan sepanjang kejohanan ini berlangsung.

Woijceich Szczesny dan Lukas Fabianski adalah rakan yang agak rapat sejak tempoh mereka bersama dalam pasukan Arsenal. Mereka bersaing untuk posisi yang sama namun Szczesny merupakan pilihan utama kepada pengurus Arsene Wenger, sehinggalah masalah disiplin menyaksikan beliau meninggalkan kelab, dan Fabianski berjaya mengukuhkan kedudukannya sebagai penjaga gol nombor satu.

Disebalik pemergian Szczesny, persaingan mereka berterusan di peringkat antarabangsa. Fabianski yang jelas merupakan pilihan kedua sehingga kejohanan Euro 2016, dengan pantas berjaya menjadi penjaga gol kegemaran penyokong dengan persembahannya yang hebat sepanjang ketiadaan Szczesny. Sepanjang pusingan kelayakan, mereka mendapat peluang yang hampir sama rata.

Persaingan mereka akan terus dapat disaksikan di Piala Dunia di Rusia, dengan kedua-duanya memiliki peluang yang seimbang, dengan hanya posisi Szczesny di Juventus dan juga senioritinya akan menjadi kelebihan buat dirinya.

Steve Mandanda kekal menjadi penjaga gol utama kelab Perancis Marseille dalam tempoh sedekad, namun pemain berusia 33 tahun ini kekal menjadi pilihan kedua untuk pasukan kebangsaannya disebabkan oleh kehadiran Hugo Lloris.

Mandanda telah membuat sebanyak 28 kemunculan untuk pasukan Les Bleus, dan kebanyakannya adalah apabila Lloris tidak bermain atau berehat. Beliau nampaknya akan kekal menjadi pilihan kedua kepada kapten pasukan Perancis Lloris pada Piala Dunia kali ini.

Simon Mignolet merupakan penjaga gol pilihan utama pasukan kebangsaan Belgium selepas melakukan 'debut' pada tahun 2011, namun peranannya dengan pantas diambil alih oleh Thibaut Courtois selepas bermain untuk Atletico Madrid. Sejak itu, Mignolet kerap kali hanya memanaskan bangku simpanan dan hanya diberi peluang bermain secara penggiliran.

Persembahannya yang kurang meyakinkan sejak berpindah ke Liverpool menyebabkan Mignolet gagal memberikan saingan yang hebat kepada Courtois. Ini bermakna beliau akan terus diletakkan sebagai pemain simpanan di Rusia.

Perpindahan Roman Burki ke Bundesliga di Jerman telah menjadi titik perubahan dalam karier beliau. Selepas semusim di Freiburg, penjaga gol pasukan Swiss ini dibeli oleh Borrussia Dortmund bagi menggantikan kapten pasukan yang semakin dimamah usia iaitu Roman Weidenfeller. Pemain berusia 27 tahun ini telah menjadi penjaga gol utama Dortmund sepanjang tiga musim yang lalu.

Namun, Burki masih belum mampu untuk memecah dominasi penjaga gol Borrussia Monchengladbach iaitu Yan Sommer di kedudukan nombor satu pasukan kebangsaan.

Burki mungkin akan menghabiskan masanya dalam kejohanan Piala Dunia kali ini di bangku simpanan kecuali jika Sommer bergelut dengan masalah prestasi atau kecergasan.

Walaupun melakukan debut pada tahun 2005, 13 tahun yang lalu, Reina hanya mengumpul s3banyak 38 penampilan untuk negaranya. Bekas pemain kegemaran Liverpool ini adalah pemain kesebelasan utama di Anfield tetapi sentiasa berada di belakang pemain seperti Iker Casillas dan David De Gea.

Setelah mengharungi beberapa musim terakhir yang sukar di Liverpool, Reina menemui semula rentaknya di Napoli. Pemain yang berumur 35 tahun ini akan menjadi simpanan kepada David De Gea dalam Piala Dunia di Rusia kali ini.

Salah satu masalah utama yang dihadapi oleh Pep Guardiola pada musim lepas adalah ketiadaan penjaga gol yang berkualiti. Ederson ditandatangani dari Benfica dengan tanda harga yang sangat tinggi, menjadikannya penjaga gol kedua termahal di dalam sejarah. Timbul keraguan mengenainya namun Ederson menjawab segala persoalan tersebut dengan persembahan yang bergaya.

Ketika barisan serangan Manchester City meraih segala penghargaan, kebolehan dan kemahiran Ederson mencipta dan memulakan serangan dari barisan belakang berjaya membuka mata banyak pihak. Mempunyai kemampuan untuk membuat lontaran bola yang jauh dan sepakan gol yang agak 'gila' dan beliau baru sahaja memecahkan rekod dunia Guiness untuk 'drop-kick' paling jauh. Namun disebalik semua kebolehannya ini, beliau masih berada di belakang Allison Becker sebagai penjaga gol utama Brazil. Allison sendiri turut mengharungi musim yang menakjubkan yang membawa kepada khabar angin bahawa beliau akan menjadi penjaga gol paling mahal pernah dibeli setelah perjanjian tersebut selesai selepas Piala Dunia.

Kekuatan barisan simpanan Jerman terbukti dengan kehadiran Marc-Andre ter Stegen di bangku simpanan.

Ter Stegen adalah antara calon penjaga gol terbaik pada musim ini, selepas kempen yang menakjubkan bersama Barcelona dimana beliau berjaya menyelamatkan beberapa situasi kritikal ketika barisan pertahanan mereka mempamerkan permainan longlai. Ketika ini prestasi ter Stegen adalah lebih baik dari Manuel Neuer, terutamanya apabila Neuer tidak bermain hampir keseluruhan musim kerana isu kecederaan yang teruk. Namun Jerman tetap akan memulakan permainan dengan Neuer yang lebih mendapat kepercayaan. Jika kecederaannya berulang di Rusia, ter Stegen sudah pasti akan mengambil alih peranan benteng terakhir Jerman tetapi jika ia tidak berlaku, beliau terpaksa bersabar menonton perlawanan dari bangku simpanan.


5 Fakta Pelik Dan Menarik Mengenai Stesyen Angkasa Antarabangsa (ISS)

Stesyen Angkasa Antarabangsa (International Space Station - ISS) merupakan sebuah stesyen di angkasa lepas yang dimiliki, dibina dan dioperasikan oleh banyak negara antaranya Amerika Syarikat, Russia, Kanada, Jepun dan beberapa buah negara Eropah yang bergabung di bawah European Space Agency (ESA).

Idea mengenai penubuhan ISS dimulakan sejak tahun 1984 lagi apabila Presiden Amerika Syarikat ketika itu, Ronald Reagan mengarahkan NASA agar membina sebuah stesyen di angkasa lepas dalam tempoh 10 tahun. Pada tahun 1998, Russia telah melancarkan modul pertamanya ke ISS. Sejak itu, banyak negara lain juga turut menghantar modul mereka ke ISS dan sejak itu ISS semakin berkembang.

Kini, ISS merupakan sebuah stesyen angkasa seberat 460 tan dan mempunyai saiz sebesar padang bola sepak. Kali ini, pihak Iluminasi ingin berkongsi 5 fakta menarik mengenai ISS yang tidak diketahui ramai. Bagi rakyat Malaysia khususnya, ISS merupakan satu perkara yang asing sehinggalah pada tahun 2007 apabila Malaysia menghantar angkasawannya yang pertama ke ISS.

ISS tidak berada pada kedudukan yang statik sebaliknya akan mengelilingi bumi setiap 90 minit. Akibat daripada pergerakannya ini, angkasawan yang bertugas di sini akan merasai pancaran matahari setiap 90 minit. Secara total, mereka akan melihat 16 kali peristiwa terbenamnya matahari dan 16 kali peristiwa terbenamnya matahari dalam satu hari.

Menariknya, walaupun angkasawan ini akan melihat peristiwa terbit dan terbenamnya matahari, mereka tidak dapat menyaksikan peristiwa subuh dimana matahari mula naik dan peristiwa senja dimana matahari mula terbenam kerana ianya bergerak sangat laju.

Walau bagaimanapun, angkasawan yang berada di ISS ini dapat melihat garis terminator pada setiap masa, iaitu garisan yang membezakan kawasan malam dan siang di bumi. Sekiranya anda berada di bumi, anda sebenarnya berada di kedudukan garisan terminator ini ketika berlakunya peristiwa timbul dan tenggelamnya matahari.

Seperti yang diperkatakan di atas, ISS bukanlah hak milik sesebuah negara tetapi dikongsi secara bersama oleh Amerika Syarikat, Russia, Japan banyak lagi. Setiap negara ini mempunyai modul dan bahagian ISS masing-masing. Secara umumnya, ISS terbahagi kepada dua bahagian - satu bahagian milik Russia yang ekslusif untuk Russia sahaja dan satu bahagian lagi milik Amerika Syarikat yang dikongsi bersama-sama dengan negara lain.

Pembahagian-pembahagian ini menyebabkan ISS juga tidak boleh lari daripada politik antarabangsa. Sebagai contoh pada tahun 2014 apabila Amerika Syarikat mempunyai konflik dengan pihak Russia dan beberapa agensi dari Russia, antaranya Roscosmos. Roscosmos merupakan agensi eksplorasi angkasa berpangkalan di Russia, sama seperti NASA. Kerana tiada roket yang dilancarkan oleh NASA ke angkasa, maka Amerika Syarikat terpaksa juga mendapatkan bantuan daripada pihak Rosmoscos untuk menghantar segala bantuan dan keperluan saintis Amerika Syarikat yang berada di ISS.

Mahu atau tidak, NASA terpaksa juga menebalkan muka meminta bantuan Rosmoscos. Tanpa bantuan mereka, NASA terpaksa memanggil pulang para angkasawan mereka yang berpangkalan di ISS dan perkara ini tentulah akan mencalarkan imej dan maruah NASA dan Amerika Syarikat.

Secara purata, seseorang angkasawan akan menetap di ISS selama 6 bulan. Walau bagaimanapun, tiada kemudahan mesin basuh untuk mencuci pakaian di angkasa. Jika ada sekalipun, mereka tidak dapat menggunakannya kerana tiada bekalan air yang mencukupi. Membawa jumlah pakaian yang banyak ke ISS juga tidak begitu praktikal kerana kos untuk membawanya begitu mahal. Selain itu, mereka juga tidak dapat membawa pulang baju kotor ke bumi kerana ruang yang sangat terhad. Apakah solusinya?

Kebiasaanya seseorang angkasawan akan memakai pakaian mereka dalam tempoh yang lama, iaitu 4 hari atau lebih. Suhu dan kelembapan di ISS juga dikawal bagi memastikan para angkasawan berasa selesa dan tidak cepat berpeluh. Pihak Russia juga kerap menghantar roket tanpa pemandu ke ISS untuk menghantar bekalan pakaian baru kepada angkasawan yang berpangkalan di sini.

Disebabkan roket ini hanya mampu bergerak dalam satu arah, sebaik sahaja angkasawan mengambil barang bantuan yang dihantar, mereka akan memasukkan segala sampah dan pakaian kotor ke dalam roket ini. Roket ini kemudiannya akan dilepaskan ke bumi dan akan terbakar seterusnya meletup di angkasa.

Pada peringkat awal kewujudan ISS, setiap angkasawan yang berpangkalan di ISS akan berkongsi apa sahaja termasuk makanan, peralatan dan segala fasiliti termasuk tandas. Segalanya berubah pada tahun 2003 apabila pihak Russia mula mengenakan bayaran kepada angkasawan dari negara lain yang mahukan menggunakan peralatan dan segala fasiliti mereka. Akibatnya, negara-negara lain telah mengambil tindakan yang sama kepada Russia dengan Mengenakan caj untuk setiap peralatan dan fasiliti yang digunakan oleh angkasawan Russia.

Konflik juga timbul antara Russia dan Amerika Syarikat pada tahun 2005 apabila Russia mula mengenakan caj untuk membawa angkasawan Amerika Syarikat ke ISS. Sebagai balasan, Amerika Syarikat telah menghalang angkasawan Russia daripada menggunakan segala peralatan dan fasiliti mereka, termasuk tandas. Bagi mengatasi perkara seperti ini, maka setiap angkasawan daripada negara yang yang berlainan hendaklah menyediakan fasiliti tandas mereka sendiri.

Amerika Syarikat dan China sememangnya diketahui umum mempunyai pelbagai konflik dan ianya tidak terkecuali di ISS. Pada tahun 2011, pihak Kongres Amerika Syarikat telah mengeluarkan larangan kerjasama antara Amerika Syarikat dan China dalam program eksplorasi angkasa. Ini menyebabkan angkasawan China dilarang menjejakkan kaki ke ISS,

Larangan ini dikuatkuasakan kerana Amerika Syarikat bimbang bahawa China berkemungkinan besar menggunakan segala peralatan dan kemudahan yang terdapat di ISS untuk kegunaan kajian membangunkan teknologi ketenteraan mereka. Dalam kata lain, Amerika Syarikat tidak mahu membantu China membangunkan teknologi ketenteraan China secara tidak langsung dengan membantu mereka melalui program eksplorasi angkasa mereka.

Walau bagaimanapun ramai pihak beranggapan bahawa larangan ini sama sekali tidak akan menghalang China membangunkan program eksplorasi angkasa mereka sendiri. Sebagai sebuah negara besar, China sememangnya tidak mempunyai masalah kewangan malah mereka juga pernah menghantar misi ke bulan sebelum ini. China juga dikatakan mempunyai perancangan masa hadapan untuk membina stesyen angkasanya sendiri dan misi ekplorasi ke planet Marikh.


Sejarah Penggunaan Kad Kuning dan Merah Dalam Perlawanan Bola Sepak

Pada zaman sekarang, memang sukar untuk kita menonton mana-mana perlawanan bola sepak bertaraf amatur atau professional, tanpa pengadil melayangkan kad kuning atau merah dalam mengawal disiplin perlawanan.

Realitinya, satu masa dulu perlawanan bola sepak memang tidak mempunyai sistem 'hukuman' yang teratur, menyukarkan pengadil mengawal permainan dengan lebih baik.

Mari kita belajar serba sedikit berkenaan sejarah pengenalan undang-undang ini dalam permainan bola sepak. Untuk itu, kita perlu terlebih dahulu mengenali kisah seorang lelaki bernama Ken Aston.

Kenneth George Aston atau lebih mesra dipanggil Ken Aston adalah seorang lelaki yang lahir pada 1 September 1915 di Colchester, Essex. Seorang yang berpendidikan tahap kolej, Aston mendapat kelulusan untuk mengadili perlawanan pada tahun 1936, ketika dia berusia 16 tahun, berkhidmat panjang sebagai penjaga garisan dalam liga bola sepak England. Dia menyertai perang dunia kedua dan menghabiskan khidmatnya dengan pangkat Kolonel Lieutenan.

Kembalinya dia ke England, dia dilantik menjadi seorang pengadil penuh sambil mula menceburi bidang pendidikan mengajar di sekolah rendah di Essex sambil mula diberikan peluang mengadili perlawanan-perlawanan peringkat senior liga bola sepak mereka. Melihat potensi untuk pergi lebih jauh dalam karier pengadil, Aston mula lebih serius dalam kerjayanya.

Dia mula ditugaskan mengendalikan kursus-kursus pengadilan serta merangka satu silibus pendidikan bagi mengajar ilmu-ilmu yang diperlukan kepada bakal pengadil. Namanya pada era 60-an mula terkenal sebagai antara pengadil terbaik bola sepak serta menjadi rujukan pengadil-pengadil dalam menyelesaikan kekusutan yang dihadapi.

Berikutan namanya yang semakin terkenal, FIFA mula melantik beliau menjadi pengadil bagi perlawanan bertaraf Piala Dunia. Aston diberikan penghormatan mengendalikan perlawanan pembukaan kejohanan Piala Dunia 1962 di Chile, antara pasukan tuan rumah menentang Switzerland.

Prestasi yang baik di tunjukkan dalam perlawanan itu meyakinkan FIFA untuk melantik beliau sebagai pengadil dalam perlawanan yang ditabalkan sebagai 'Battle of Santiago' atau Pertarungan Santiago antara Chile dengan Itali. Timbul kontroversi sebelum perlawanan bermula apabila dua orang jurnalis Itali menyifatkan bandar Santiago, tempat di mana perlawanan akan berlangsung adalah bandar yang tidak berkualiti daripada segala aspek.

Selain itu kritikan, kedua-dua jurnalis turut sama mengkritik rakyat Chile yang dikatakan buta huruf, tidak cukup makan, miskin serta lebih banyak menghabiskan masa dalam keadaan mabuk. Media Chile membalas balik mengkritik era pemerintahan Benito Mussolini serta perangai-perangai stereotaip orang Itali zaman tersebut.

Ekoran suasana yang sudah panas sebelum sepak mula lagi, FIFA terpaksa mengambil langkah berhati-hati dalam mengawal apa yang berlaku di atas padang dengan Aston diminta mengadili perlawanan itu sebaik mungkin.

Seperti sudah dijangka, perlawanan itu bermula dengan kasar dan terjahan kasar pertama berlaku 12 saat selepas sepak mula. Pergaduhan pemain Chile, Leonel Sanchez menumbuk pemain Itali, Mario David membawa kepada situasi tidak terkawal dengan Aston gagal mengarahkan pemain yang melakukan kekasaran melampau keluar padang. Polis terpaksa menyuraikan pergelutan yang berlaku sebanyak 3 kali namun perlawanan itu berjaya ditamatkan dengan Chile menang 2-0.

Aston serik melihat apa yang berlaku dan selepas perlawanan akhir Piala FA England tahun 1963, Aston mengumumkan persaraannya sebagai pengadil akibat kecederaan achilles.

Tiga tahun berikutnya, FIFA menjemput Aston menyertai persatuan pengadil, seterusnya kembali berkhidmat untuk menyelia semua pengadil yang mengadili kejohanan Piala Dunia 1966. Kontroversi timbul melibatkan satu perlawanan peringkat suku akhir apabila England bertemu dengan Argentina.

Seorang pemain Argentina, Antonio Rattin diperintahkan keluar padang oleh pengadil perlawanan dari Jerman, Rudolf Kreitlein namun Rattin yang melawan tidak mahu menurut arahan pengadil kerana tidak memahami apa yang perlu dilakukan. Setelah menyedari dirinya diperintah keluar padang, Aston sendiri sebagai ketua pengadil terpaksa turun menenteramkan Rattin daripada terus melakukan kekacauan.

Tamat perlawanan itu, kekeliruan mula timbul selepas suratkhabar melaporkan pengadil sebenarnya sudah pun mengeluarkan amaran pada Bobby dan Jack Charlton. Dua pemain England itu menghubungi Aston sebagai pengerusi pengadil kejohanan tersebut bagi mengesahkan dakwaan media itu, kerana mereka tidak mengetahui tentang hal itu semasa perlawanan berlangsung.

Ini menyebabkan Aston terpaksa mencari jalan keluar bagaimana hendak mengelakkan masalah-masalah ini daripada terus berlaku di masa akan datang, apatah pula bola sepak semakin lama menjadi semakin pantas dan pemain-pemain pula semakin lama semakin berani.

Semasa memandu sambil memikirkan langkah seterusnya, Aston menyedari bagaimana lampu isyarat digunakan bagi mengawal lalu lintas dengan lebih mudah. Penggunaan warna kuning sebagai tanda amaran sementara warna merah sebagai tanda berhenti jauh lebih mudah difahami semua orang, dengan masalah bahasa yang dihadapi seperti kes Antonio Rattin dapat dielakkan.

Tibanya Aston di rumah, Aston menceritakan masalah yang dihadapinya kepada isteri beliau Hilda serta idea untuk menerapkan warna sebagai tanda bagi memudahkan kerja pengadil di padang.

Hilda mengambil dua kad, satu kad berwarna kuning dan satu kad berwarna merah yang telah dipotong mengikut saiz poket baju pengadil yang ada di rumah mereka, kemudian memberikan dua kad tersebut pada Aston.

Aston menggunakan kedudukannya lalu membawa idea itu kepada FIFA. Cadangannya diterima pakai dan penggunaan kad kuning sebagai amaran terakhir dan kad merah untuk arahan keluar padang, mula diperkenalkan secara rasmi pada kejohanan Piala Dunia 1970 yang diadakan di Mexico. Pemain pertama yang mendapat kad kuning adalah Evgeni Lochev dari Soviet Union dalam perlawanan pembukaan menentang pasukan tuan rumah.

Semakin dimakan usia, Ken Aston meneruskan khidmatnya melatih pengadil di seluruh dunia dengan sumbangannya kepada bola sepak Amerika melayakkan dirinya dianugerahkan pingat MBE atau Member of the Order of the British Empire pada tahun 1997. Empat tahun kemudian, pada 23 Oktober 2001, Kenneth George Aston meninggal dunia pada usia 86 tahun meninggalkan kita dengan satu idea mudah yang mampu difahami sesiapa saja, tak kira usia, bahasa dan budaya.


Kenapa Pelabur Lari Dan Makin Berkurangan di Negara Kita? (2018)

Penulisan ini ditulis oleh Dr. Mahyudin Ahmad di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Baguskah sebenarnya pendedahan yang dilakukan oleh saudara Lim Guan Eng?

1. Jika ditanya adakah saya bersetuju dengan pendedahan demi pendedahan berkenaan skandal kerajaan terdahulu yang dibuat Menteri Kewangan, Lim Guan Eng, saya akan katakan, YA, saya amat setuju apa yang beliau lakukan.

2. Pasaran saham dan nilai ringgit dilihat memberi reaksi negatif beberapa hari lalu, selain berpunca dari faktor luaran, salah satu puncanya juga ialah sikap 'herding behavior' pelabur kapitalis yang mahu menjaga pelaburan portfolio mereka dengan mengambil untung dari dagangan jangka pendek.

Sebenarnya bukan pasaran Malaysia sahaja yang merudum, malah semua negara serantau mengalami kejatuhan pasaran yang serupa.

3. Kita biarkanlah para pelabur resah (the fickle investors) ini lari kerana pelaburan mereka langsung tidak memberi apa manfaat pada ekonomi sebenar pun. Matlamat mereka hanya untung dari pelaburan 'atas angin' semata-mata.

Mereka secara hakikinya tidak akan kekal di mana-mana pasaran mana-mana pun selagi turun naik pasaran (market fluctuations) itu wujud.

4. Harus diingat, para pakar ekonomi utama dunia sudah pun memberi amaran bahawa "kewangan bukanlah ekonomi" dan "kewangan tidak semestinya menyebabkan pertumbuhan inklusif".

Hal ini disebut telah menatijahkan pertembungan antara pelabur dan korporat yang pro-Wall Street dan juga policymakers yang pro-Main Street (refer link).

5. Kesan buruk pengewangan terlampau iaitu apabila sistem kewangan dan pelbagai instrumen yang diwujudkannya lebih mengutamakan keuntungan jangka pendek dan corporate short-termism, iaitu yang hanya berkisar dari jual-beli aset kewangan dan pengambilan untung dagangan semata-mata.

6. Dan pelaburan 'atas angin' seperti ini langsung tidak berakhir pada perlaksanaan projek-projek yang merangsang aktiviti ekonomi benar, yang meningkatkan produktiviti, serta penciptaan pekerjaan yang menatijahkan peningkatan pendapatan pekerja iaitu rakyat terbanyak.

7. Berbalik kepada tindakan saudara Lim Guan Eng, saya meyakini pendedahan-pendedahan itu dalam jangka masa panjang akan mengukuhkan asas ekonomi negara dan meningkatkan keyakinan pelabur sebenar serta rakyat umumnya.

8. Pendedahan ini seperti memberi petunjuk bahawa kerajaan Malaysia yang baharu tidak akan berkompromi dengan rasuah untuk meraih projek, tiada lagi proses tender yang tidak telus, tiada lagi sub-par projects yang menelan kos tinggi dek kerana budaya rent-seeking (aktiviti bagi mendapatkan keuntungan kewangan tanpa berikan nilai tambah kepada ekonomi), sokongan politik dan lain-lain.

9. Apabila keyakinan pelabur dan rakyat meningkat terhadap ketelusan dan kecekapan pengurusan kerajaan baharu, projek-projek yang diagihkan kepada syarikat yang layak dan mempunyai merit akan berjalan lancar mengikut jadual, rakyat mendapat manfaat dari peluang kerja dan kesan limpahan (spillover effects), sekaligus akhirnya merangsang ekonomi negara.

Pelaburan yang sebenar, yang bersifat jangka panjang seperti FDI, juga akan semakin rancak masuk ke Malaysia.


Ini Cara Bagaimana Terowong Dasar Laut Dibina

Walaupun berlayar adalah satu pengalaman yang indah, namun sering mengancam nyawa. Kapal atau feri terdedah untuk "ditelan" oleh air pasang dan ribut yang ganas. Pada tahun 1954, lima buah feri ditelan ke dalam Selat Tsugaru, perairan di antara Pulau Hokkaido dan Wilayah Aomori, selepas ia dihentam taufan yang membunuh 1,150 nyawa.

Orang ramai menjadi marah. Pembinaan jambatan juga bukanlah satu pilihan kerana angin ribut yang kuat boleh meranapkannya. Dan alternatif yang paling selamat juga merupakan yang paling menakutkan, iaitu membina terowong dasar laut.

Namun, mereka tetap melakukannya. Pada tahun 1998, kerajaan Jepun bukan sahaja membina terowong dasar laut, tetapi terowong yang paling dalam dan terpanjang. Terowong Seikan terletak 140 meter di bawah aras laut dan berukuran 54 kilometer panjang.

Persoalannya sudah tentu adalah bagaimana keajaiban kejuruteraan ini mampu dibina dengan segala lumpur dan air yang mampu menyelinap masuk ke dalam lubang yang paling kecil?

Terowong dasar laut pertama di dunia dibina di bawah Sungai Thames, yang menyusuri London.

Pada awal abad ke-19, London merupakan pelopor perdagangan di Eropah dan sebahagian besar dunia.

Pelabuhan-pelabuhan di situ sangat sesak dengan kapal-kapal yang membawa arang batu dan barangan lain, dan jalan darat dipenuhi dengan kenderaan yang ditarik oleh kuda.

Kesesakan menjadi semakin teruk terutamanya kerana perindustrian yang semakin pesat membangun. Mereka memerlukan satu cara bagi meningkatkan kadar perdagangan di London dan perjalanan tanpa menambahkan lalu lintas.

Pada ketika itu, idea untuk membina terowong dasar laut adalah sangat tidak masuk akal.

Namun, para jurutera sedar bahawa ia adalah penyelesaian paling berkesan. Risiko pastinya ada, lumpur dan air yang dipacu oleh tekanan mampu menembusi celah-celah dan merobohkan terowong, yang sudah tentunya mencetuskan bencana.

Terdapat risiko, sudah tentu: meter di bawah, lumpur dan air yang didorong oleh tekanan dapat menembusi celah-celah dan runtuh seluruh terowong, yang tentunya akan mengakibatkan bencana.

Walaubagaimanapun, pada tahun 1818, Marc Brunel, dikenali sebagai jurutera England paling hebat telah mencipta satu alat pintar yang boleh merealisasikan idea ini tanpa membenarkan sebarang lumpur atau air untuk meresap masuk.

Beliau menggunakan apa yang dikenali sebagai "perisai terowong" pada hari ini, sebuah kapal selam 40 kaki yang dilindungi oleh dinding keluli dan batu bata kira-kira 3 kaki tebal.

Ia dinamakan sebagai Terowong Thames, dibina di antara Wapping dan Rotherhithe. Terowong ini tidak digali menggunakan mesin penggerudian yang besar, tetapi dengan menarah batu dan pasir, oleh pekerja buruh.

Apabila perisai tersebut bergerak ke hadapan, pekerja yang berada di hadapan akan menggali, manakala pekerja di belakang akan menyusun bata sepanjang terowong yang baru sahaja ditebuk.

Para pekerja harus melakukan dua kerja, satu adalah membuang lumpur dan pasir, satu lagi adalah membuang air. Kerja yang diramalkan mengambil masa 3 tahun menjadi 18 tahun.

Akhirnya, batu bata yang disusun dibenteng dengan kongkrit dan pembangunan terowong yang mampu menampung kenderaan yang ditarik oleh kuda, dan kemudiannya kereta api, selesai dibina.

Terowong ini masih menjadi sebahagian penting dari rangkaian kereta api London Overground.

Untuk tempoh yang singkat, terowong ini dianggap sebagai keajaiban ke-8 dunia.

Namun, dengan membina sebuah terowong yang digali pada masa yang sama, ia juga boleh dibina dengan membina terowong terlebih dahulu di atas tanah dan kemudian memasukkannya ke dalam laut.

Terowong seperti ini tidak dibina secara keseluruhan, tetapi dalam beberapa bahagian. Segmen-segmen tersebut kemudiannya dipasangkan kepada dinding tegak bagi memastikannya terapung.

Dengan bantuan berat tambahan, segmen-segmen ini akan tenggelam dan diletakkn di dalam rongga panjang yang sempit di sepanjang ukuran terowong yang ingin dibina.

Rongga ini dibina dengan mengorek dan pengreddan parit sebelum pembinaan segmen.

Setiap segmen kemudiannya digabungkan untuk membentuk terowong. Air antara sendi-sendi dipam keluar secara hidraulik dan terowong dipateri.

Hasilnya adalah terowong yang panjang dan hebat, dengan sekumpulan jurutera yang gembira.

Terowong Ted Williams, yang menghubungkan bahagian selatan Boston dan Lapangan Terbang Logan dibina dengan teknik ini. 12 segmen yang setiap satunya berukuran 99 meter disambungkan untuk membina terowong ini.

Apa yang lebih menakjubkan adalah setiap satunya mempunyai jalan raya yang dibina sepenuhnya.

Walaupun teknik ini lebih kos efektif, namun ia mempunyai banyak kelemahan. Pertama, jurutera dikehendaki untuk berhati-hati ketika menenggelamkan segmen kerana jika berlaku sedikit kesalahan akan menyebabkan kesan buruk.

Kedua, semasa terowong yang dibenamkan dibina di bawah parit, terdapat kemungkinan bahawa beberapa segmen yang menghadap ke dalam air menjadi terdedah.

Pembukaan ini boleh mengakibatkan kemalangan dahsyat jika dilanggar oleh kapal-kapal yang tenggelam atau sauh.

Ketiga, ia memberikan kesan buruk persekitaran dan ekosistem kerana digali di dasar terusan.

Teknik yang paling mudah adalah dengan menggunaakan penggerudi, dan ia mestilah bersaiz gergasi. Terowong Selat yang menghubungkan U.K dan Perancis utara dibina oleh mesin-mesin besar yang dikenali sebagai Tunnel Boring Machines (TBM).

TBM, yang juga dikenali sebagai 'tikus', adalah mesin yang menggali terowong dengan memotong batu dan strata dengan bilah yang berputar dengan sangat pantas.

Dan sudah tentunya teknik yang mudah ini adalah sangat mahal. Malah, satu mesin ini yang menelan kos berpuluh-puluh juta ringgit, tidak mampu membina terowong dengan sendirinya.

Terusan Saluran di UK memerlukan 11 mesin ini untuk dibina. Bagaimanapun, walaupun kaedah pilihan untuk membina terowong bergantung pada kemudahan, kelajuan pembinaan dan perbelanjaan, namun faktor yang paling penting adalah sifat tanah yang mesti ditembusi.


Operation Paperclip: Usaha Amerika Syarikat Merekrut Saintis Nazi Jerman Selepas Perang Dunia Kedua

Peristiwa pengoboman Hiroshima dan Nagasaki merupakan antara peristiwa penting yang menandakan berakhirnya Perang Dunia Kedua. Ketika itu, tidak ramai pihak yang menjangka sudah wujud senjata sehebat itu yang mampu menyebabkan kemusnahan harta benda yang dahsyat dan membunuh ratusan ribu nyawa manusia sehingga menyebabkan pihak Jepun terpaksa menerima Deklarasi Potsdam yang menyatakan kekalahan mereka dalam peperangan tersebut.

Walau bagaimanapun, senjata bom nuklear yang digunakan oleh pihak Amerika Syarikat pada ketika itu bukanlah satu-satunya senjata paling hebat pada era zaman Perang Dunia Kedua. Malah, pihak Nazi Jerman sebenarnya telah mencipta pelbagai teknologi senjata baru antaranya senjata biologi dan agen saraf yang boleh menyebabkan penyakit berbahaya.

Malah, para Saintis Jerman juga sebenarnya telah mencipta roket V-1 dan V-2, roket pengebom jarak jauh yang paling hebat ketika itu. Oleh itu, apabila pihak Nazi Jerman telah kalah dalam peperangan ini, maka pihak Amerika Syarikat dan Soviet Union berlumba-lumba ingin mendapatkan kepakaran teknologi daripada saintis Jerman ini.

Sebaik sahaja Jerman mengaku kalah, pihak Amerika Syarikat dan Soviet Union mula menghantar pasukan pakar mereka ke serata kawasan Eropah yang sebelum itu dikuasai Jerman bagi mencari teknologi-teknologi yang telah dibangunkan ini. Malah, askar Amerika Syarikat telah membuat penemuan yang sangat mengejutkan mengenai senjata-senjata yang telah dibangunkan oleh pihak Nazi Jerman, sesuatu yang tidak pernah terlintas dalam fikiran mereka.

Kisah mengenai operasi sulit ini telah ditulis oleh seorang pengkaji sejarah, Annie Jacobsen dalam bukunya yang bertajuk Operation Paperclip: The Secret Intelligence Program That Brought Nazi Scientists To America.

Dalam buku tersebut, beliau menyatakan askar Amerika Syarikat sangat terkejut apabila menjumpai sebuah makmal rahsia yang membangunkan senjata agen saraf. Mereka tidak sangka bahawa pihak Nazi telah membangunkan sejenis senjata sebegitu yang mampu mencipta wabak penyakit berjangkit yang dahsyat dan mampu membunuh ramai manusia.

Penemuan yang mengejutkan inilah yang telah mencetuskan idea kepada pihak Amerika Syarikat untuk menubuhkan sebuah operasi sulit besar-besaran. Operasi ini diberi nama Operation Paperclip. Mereka menjangkakan tentu banyak lagi teknologi senjata yang telah dibangunkan oleh pihak Jerman dan senjata-senjata ini mestilah dimanfaatkan oleh mereka dengan sebaiknya.

Walau bagaimanapun, Amerika Syarikat berpendapat bahawa membawa pulang senjata dan teknologi Jerman ini pulang ke Amerika Syarikat sahaja tidak mencukupi. Mereka juga memerlukan orang yang betul-betul mahir menguruskannya. Dalam erti kata lain, mereka amat memerlukan kemahiran dan kepakaran para saintis Jerman itu sendiri.

Pada ketika itu, Amerika Syarikat juga sudah mengetahui akan perancangan Soviet Union yang turut sama mahukan teknologi peperangan Jerman ini. Maka, pihak kerajaan telah bertindak membawa 88 orang saintis Nazi yang telah ditahan ini pulang ke Amerika Syarikat bagi memberikan peluang kedua kepada mereka untuk terus hidup. Sebagai balasan, para saintis ini mestilah bersetuju untuk berkongsi kepakaran mereka dengan pihak Amerika Syarikat.

Operation Paperclip bukanlah operasi biasa tetapi ianya operasi yang sangat sulit dan ianya adalah bersebab. Malah, hanya beberapa pihak tertentu sahaja dalam kalangan pemerintah dan askar Amerika Syarikat yang tahu akannya. Sesetengah pihak sudah menjangkakan bahawa operasi sebegini pastinya tidak disenangi oleh segelintir pihak kerana ianya seolah-olah memberi peluang kedua kepada para saintis ini atas jenayah perang yang telah mereka lakukan.

Sebagai contoh, Wernher von Braun iaitu saintis yang mengetuai penciptaan roket V-2 pernah menjadikan ramai tahanan perang yang ditempatkan di kem-kem tahanan sebagai bahan uji kaji beliau. Oleh itu, membawa beliau pulang ke Amerika Syarikat dalam Operation Paperclip ini semestinya menimbukan konflik moral dan tentangan daripada rakyat Amerika Syarikat sendiri, terutamanya kepada keluarga askar Amerika Syarikat yang terkorban di tangan askar Jerman.

Kerana operasi ini begitu sulit, tidak banyak perkara yang diperkatakan mengenainya. Walau pada awalnya hanya 88 orang saintis yang dibawa pulang ke Amerika Syarikat, penemuan satu dokumen sulit yang diberi nama Osenberg List menunjukkan terdapat 1600 orang saintis dan jurutera Nazi yang telah dibawa masuk ke Amerika Syarikat dalam operasi ini. Ahli keluarga terdekat saintis dan jurutera ini juga dibawa bersama ke Amerika Syarikat bagi memastikan mereka komited memberikan kerjasama kepada Amerika Syarikat.

Operasi sulit in dijalankan secara rahsia oleh Joint Intelligence Objectives Agency (JIOA), sebuah organisasi baru yang ditubuhkan. JIOA ditugaskan untuk mengambil semua teknologi dan kepakaran Jerman bagi membangunkan teknologi ketenteraan Amerika Syarikat seperti roket, senjata biologi dan senjata kimia. Peranan JIOA penting bagi memastikan teknologi ini tidak diperolehi oleh pihak Soviet.

Menyedari akan konflik yang mungkin timbul kerana mengambil para saintis yang juga dianggap penjenayah perang ini, President Harry Truman yang telah bersetuju melancarkan operasi ini telah mengarahkan agar mana-mana saintis atau jurutera yang mempunyai rekod jenayah perang tidak dibawa masuk bagi menghormati keluarga askar Amerika Syarikat yang terkorban dalam perang.

Walaupun begitu, pegawai-pegawai dari JIOA dan Office of Strategic Services (OSS) telah bertindak memadam dan membersihkan bukti dan rekod jenayah perang para saintis dan jurutera ini kerana beranggapan bahawa kepakaran mereka sangat penting bagi memastikan Amerika Syarikat boleh menyayingi pihak musuh dalam teknologi peperangan.

Ramai pengkaji sejarah beranggapan bahawa sejarah dunia pasti berubah sekiranya teknologi ketenteraan Jerman ini jatuh ke tangan Soviet Union. Sekiranya teknologi ini jatuh ke Soviet Union, Amerika Syarikat mungkin kalah kepada Soviet Union pada Perang Dingin yang terjadi selepas selepas berakhirnya Perang Dunia Kedua. Malah, Amerika Syarikat juga mungkin sebuah negara besar seperti sekarang sekiranya teknologi ketenteraan Jerman ini jatuh ke tangan pihak Soviet Union.


Kenapa di Google Translate tiada Bahasa Cina Kantonis dan Mandarin?

Mandarin adalah bahasa yang paling dikenali di dunia kerana ia adalah bahasa yang digunakan di Tanah Besar China, Taiwan, dan juga salah satu bahasa rasmi di Singapura. Oleh itu, Mandarin biasanya dirujuk atau disebut sebagai "Chinese."

Namun sebenarnya, ia adalah hanya salah satu daripada banyak bahasa Cina yang wujud. China adalah sebuah negara lama dan luas dari segi geografinya, dengan banyak gunung, sungai, dan padang pasir yang mewujudkan sempadan serantau yang semulajadi.

Dari masa ke semasa, setiap rantau telah mengembangkan bahasa lisan mereka yang tersendiri. Bergantung pada setiap rantau ini, masyarakat China turut bertutur dalam dialek Wu, Hunanese, Jiangxinese, Hakka, Yue (termasuk Cantonese-Taishanese), Ping, Shaojiang, Min, and banyak lagi dialek. Malah ada juga di satu-satu wilayah, terdapat banyak bahasa yang boleh digunakan. Sebagai contoh, di wilayah Fujian, anda boleh mendengar Min, Fuzhounese, dan Mandarin yang dituturkan, masing-masing sangat berbeza dari yang lain.

Topik yang seringkali dipertikaikan adalah untuk membezakan samada bahasa-bahasa Cina ini adalah 'dialek' atau 'bahasa'. Biasanya ia dikategorikan sebagai dialek, tetapi setiap satu daripadanya mempunyai sistem perbendaharaan kata dan tatabahasa yang tersendiri. Sistem dan peraturan yang berbeza ini akan menjadikan pengguna saling tidak dapat memahami antara satu sama lain. Penceramah yang menggunakan Kantonis dan yang menggunakan Min tidak akan dapat berkomumikasi antara satu sama lain. Begitu juga pengguna Hakka tidak akan memahami pengguna Hunan, dan banyak lagi. Dengan perbezaan uatama yang jelas ini, ia boleh ditakrifkan sebagai bahasa, bukannya dialek.

Sebaliknya, walaupun pertuturan mereka sangat berbeza, mereka semua berkongsi sistem penulisan biasa (aksara Cina) yang sama. Walaupun aksara dapat diucapkan dengan cara yang berbeza-beza bergantung pada bahasa / dialek seseorang yang bercakap, bahasa yang tertulis dapat difahami di semua wilayah. Ini menyokong hujah bahawa ia adalah dialek bahasa rasmi Cina iaitu Mandarin.

Walaubagaimanapun, sesuatu yang menarik untuk diketahui adalah Mandarin sendiri boleh dipecahkan kepada beberapa dialek yang biasanya banyak dituturkan di wilayah utara. Banyak bandar yang besar dan terkenal seperti Baoding, Beijing Dalian, Shenyang, dan Tianjin, memiliki gaya penggunaaan Mandarin yang tersendiri yang berbeza dari segi sebutan dan tatabahasa. Mandarin biasa yang menjadi bahasa rasmi China, adalah berdasarkan dialek dari Beijing.

Semua jenis bahasa Cina mempunyai sistem tona yang tersendiri. Maksudnya, nada di mana suku kata diucapkan menentukan maksudnya. Nada sangat penting apabila membezakan antara homonim (setiap dua atau lebih perkataan yang mempunyai ejaan atau sebutan yang sama tetapi mempunyai makna dan asalan yang berlainan).

Mandarin Cina mempunyai empat nada, tetapi bahasa Cina yang lain lebih banyak. Sebagai contoh, Yue (Cantonese) mempunyai sembilan nada. Perbezaan sistem tona adalah satu lagi sebab mengapa bentuk-bentuk bahasa Cina yang berbeza tidak saling difahami antara satu sama lain dan dianggap oleh banyak orang sebagai satu lagi bahasa yang berasingan.

Karektor-karektor bahasa Cina mempunyai sejarah sejak lebih daripada dua ribu tahun. Bentuk awal karektor-karektor Cina adalah 'pictographs' (grafik yang mewakili objek sebenar), tetapi karektor-karektor ini menjadi semakin bergaya dari masa ke semasa.

Dalam usaha untuk meningkatkan dan memudahkan kefahaman, kerajaan China mula meringkaskan (simplified) karektor-karektor ini pada sekitar tahun 1950-an. Karektor-karektor mudah ini digunakan di Tanah Besar China, Singapura, dan Malaysia, manakala Taiwan dan Hong Kong masih menggunakan aksara tradisional. (Jika anda menggunakan penterjemah secara atas talian seperti Google Translate, anda akan mendapati terdapat dua jenis bahasa Cina untuk dipilih iaitu Chinese Traditional dan juga Chine Simplified)


4 Ciptaan Manusia Yang Boleh Dilihat Dari Angkasa Lepas

Antara mitos sains yang popular sejak dahulu kala adalah dakwaan bahawa Tembok Besar China dapat dilihat daripada angkasa lepas. Dakwaan ini seakan-akan benar memandangkan strukturnya yang sangat panjang dan besar.

Walau bagaimanapun, satu ketika dahulu kami pernah menulis artikel Adakah Tembok Besar China Boleh Dilihat Daripada Angkasa? yang menyanggah dakwaan ini. Artikel tersebut juga turut menerangkan beberapa sebab dan fakta mengapa mitos dan dakwaan ini tidak benar sama sekali.

Jadi, sekiranya Tembok Besar China tidak boleh dilihat daripada angkasa adakah terdapat ciptaan manusia yang benar-benar boleh dilihat daripada angkasa? Jawapannya, ada! Kali ini, pihak Iluminasi ingin berkongsi beberapa binaan atau ciptaan manusia yang benar-benar boleh dilihat dari angkasa lepas.

Piramid Giza yang terletak di Mesir merupakan binaan yang masih menjadi misteri dan perdebatan sehingga kini. Proses pembinaannya begitu misteri sehinggakan ada teori yang mengatakan piramid ini dibina oleh alien. Walaupun sudah wujud ratusan tahun dan mengalami pelbagai perubahan cuaca, peperangan dan hakisan, ianya masih kekal utuh dan dan berdiri tegak sehingga ke hari ini.

Walau terdapat banyak konspirasi teori mengenai piramid ini, apa yang pasti ianya dapat dilihat dari angkasa lepas. Pada hari terakhir di Stesyen Angkasa Antarabangsa, angkasawan Terry Virts telah berjaya mengambil gambar yang jelas menunjukkan binaan piramid ini. Gambar ini membuktikan pada hari yang mempunyai cuaca yang baik apabila matahari tepat memancar ke arah piramid, maka akan jelas pembentukan piramid dan bayang-bayangnya yang dapat dilihat daripada angkasa.

Mungkin ramai yang tidak mengetahuai mengenai bandar Almeria. Almeria merupakan sebuah bandar di Sepanyol yang sangat panas suatu ketika dahulu. Walau bagaimanapun, sejak beberapa dekad kebelakangan ini, kegiatan pertanian menggunakan kaedah penanaman hidroponik secara besar-besaran telah mengubah keadaan suhu setempat, menjadikannya sebagai kawasan rumah hijau terbesar di Eropah.

Kini, sebahagian besar bandar Almeria telah dibina Rumah Hijau untuk bidang pertanian menggunakan kaedah hidroponik ini. Keadaan ini juga menjadikan kawasan ini memantul lebih banyak cahaya ke angkasa, menjadikannya lebih mudah dilihat daripada angkasa. Malah, ketika mana bandar-bandar lain di Sepanyol semakin panas, bandar ini kekal sejuk.

Projek pulau buatan manusia di Dubai membuktikan kemajuan teknologi kejuruteraan manusia. Projek ini menyaksikan pembinaan beberapa buah pulau buatan manusia di pesisir laut Dubai antaranya projek The World, iaitu gugusan pulau-pulau kecil yang menyamai bentuk glob dan juga projek Palm Jumeirah, gugusan pulau yang membentuk lambang kelapa sawit.

Projek tambakan laut ini juga tidak lari daripada kontroversi terutamanya kesannya kepada alam sekitar. Bagi mengurangkan kesan buruk kepada alam sekitar, pulau ini telah ditambak menggunakan pasir. Ramai pihak yang menyatakan kebimbangan pulau-pulau ini akan mudah terhakis akibat daripada penggunaan pasir ini. Namun teknologi kejuruteraan yang digunakan berjaya mengatasi masalah ini. Dari angkasa, pulau-pulau berbentuk unik ini dapat dilihat dengan jelas sekali.

Pencemaran udara di China ini sengaja dimasukkan dalam senarai ini memandangkan ianya adalah akibat perbuatan manusia. Gambar di atas diambil pada tarikh 4 Disember 2016 mengenai keadaan udara di China. Kabus yang tebal ini menyebabkan banyak kemalangan jalan dan banyak syarikat penerbangan terpaksa membatalkan penerbangan mereka.

Tahap kualiti udara juga berada pada zon jingga, menandakan ianya tidak sihat untuk manusia. Daripada angkas lepas, kelihatan sesetengah bandar di China diliputi lapisan putih asap kabus ini. Kerajaan China amat memandang serius keadaan ini. Kerajaan sangat proaktif dalam pemeliharaan dan pemuliharaan alam sekitar dengan memperkenalkan polisi-polisi baru dan melaburkan ratusan juta ringgit dalam teknologi tenaga boleh diperbaharui (renewable technology).

Malah, mengikut World Resources Institute, jumlah pelaburan China dalam pembangunan sumber tenaga boleh diperbaharui mengatasi pelaburan negara Amerika Syarikat.


5 Individu Yang Mempunyai Nama Yang 'Ganjil'

Memilih nama memang cukup penting bagi seseorang individu. Bagaimanapun ada ketikanya atas tindakan ibu bapa atau sekadar nasib tidak menyebelahi, nama seseorang mampu memalukan seseorang itu seumur hidupnya.

Mempunyai nama yang menjadi bualan ramai akan menyebabkan fokus kerap beralih kepada pemilik nama tersebut sehingga menyebabkan kesan kepada psikologi seseorang, hanya kerana namanya.

Pernahkah anda bertemu dengan individu-individu yang tidak bernasib baik mempunyai nama yang agak unik dan ganjil? Berikut adalah 5 orang individu yang mempunyai nama yang berbeza daripada kebiasaan.

Dengan bayaran tawaran sebanyak RM60,000 - sebuah syarikat kasino internet bernama GoldenPalace.com telah membuka peluang kepada mana-mana ibu bapa yang sanggup menamakan anak mereka dengan nama 'GoldenPalaceDotCom.' Pasti tidak ada ibu bapa yang akan mengambil tawaran itu kan? Ada.

Tawaran itu diterima sepasang ibu bapa dan GoldenPalaceDotCom, seorang bayi lelaki dilahirkan pada 19 Mei 2005. Tindakan itu mendapat sambutan beberapa pasangan lain yang nekad mengambil langkah sama dengan menamakan anak mereka GoldenPalaceDotCom untuk ganjaran wang tunai itu.

Seorang wanita dewasa juga sanggup menukar nama asalnya daripada Terri Illigan kepada nama kasino tersebut dan dia berjaya mendapat RM61,000 bagi menampung kehidupan lima orang anaknya. (rujukan)

Bagi Christopher Garnett, impiannya untuk melihat hak ayam dilindungi jauh melebihi namanya sendiri. Sebagai seorang petugas agensi perlindungan haiwan PETA, Christopher amat sensitif dengan nasib ayam yang dibela untuk dijadikan ayam goreng KFC, kerana Christopher tahu bagaimana ayam-ayam tersebut diabaikan kebajikan mereka.

Atas sebab itu, Christopher secara rasmi telah menukar namanya kepada KentuckyFriedCrueltyDotCom dan berjanji tidak akan kembali menggunakan nama asalnya, selagi pihak KFC tidak melakukan sebarang perubahan.

Pada mulanya ibu bapa Christopher sukar untuk menerima perubahan nama tersebut, namun lama-kelamaan dapat menerimanya. KentuckyFriedCrueltyDotCom secara rasmi menggunakan nama tersebut pada Disember 2005. Nama tersebut bertahan selama lapan bulan sebelum KentuckyFriedCrueltyDotCom kembali menjadi Christopher selepas beliau menghadapi kesukaran melakukan pendaftaran lesen memandu. (rujukan)

Bagi pasangan peminat kumpulan metal Metallica di Sweden, menamakan anak mereka sempena nama kumpulan tersebut merupakan satu impian besar yang hendak dipenuhi. Mendapat anak perempuan, Michael dan Karolina Tomaro mahu mendaftarkan nama anak mereka Metallica Tomaro.

Walaupun begitu, undang-undang di Sweden memerlukan nama warganegara mereka diluluskan terlebih dahulu oleh agensi pendaftaran dan agensi percukaian mereka. Mendapat kelulusan agensi pendaftaran, nama Metallica tidak diluluskan oleh agensi percukaian Sweden kerana dikatakan kurang sesuai.

Selepas hampir 2 minggu berperang mulut yang menimbulkan kontroversi di Sweden, akhirnya pihak kerajaan Sweden membenarkan nama tersebut digunakan dan Metallica Tomaro berjaya didaftarkan secara rasmi. (rujukan)

Pada tahun 2008, media New Zealand melaporkan berkenaan nasib seorang gadis yang tidak bernasib baik diberikan nama aneh Talula Does The Hula From Hawaii oleh ibu bapanya. Ini menyebabkan Talula merasa malu dengan namanya dan hanya meminta kawan-kawannya memanggilnya dengan panggilan 'K' di sekolah.

Benci dengan nama yang diberikan ibu bapanya memaksa pihak mahkamah campur tangan dalam kes tersebut dan memberikan kebenaran khas kepada Talula untuk menukar namanya kepada nama lain, tanpa memerlukan persetujuan ibu bapanya.

Dalam keterangan pihak mahkamah yang dilaporkan berkenaan isu ini, terdedahlah kisah-kisah lain jarang diketahui selama ini, apabila ibu bapa di New Zealand memang gemar meletakkan nama-nama pelik yang merencatkan psikologi anak mereka sendiri. Nama seperti Fish and Chips, Sex Fruit serta Benson and Hedges dikatakan pernah diluluskan untuk pendaftaran di New Zealand. (rujukan)

Maaf sekiranya anda tersinggung jika kami tidak menyembunyikan perkataan yang 'kurang elok' dalam nama ini. Bagaimanapun, itulah realitinya bagi Guilherme Carabagiale Fuck atau lebih dikenali dengan nama Gui Fuck (sebutannya Ghee-Foo-Keey), seorang pelajar dan pemain bola keranjang amatur di Kanada.

Guilherme yang berasal daripada Brazil langsung tidak merasa segan dengan namanya kerana percaya ejaan tersebut adalah normal berdasarkan keturunannya yang datang dari Jerman, menjadikan cara sebutan namanya itu berbeza daripada kebiasaan. Kata beliau, Fuck dalam Jerman membawa maksud 'fox' atau musang.

Pada mulanya pasukannya memilih untuk meletakkan nama Carabagiale dijersi beliau namun akan menukar kepada nama keluarga sebenar beliau iaitu Fuck bagi menghormati pandangan Guilherme. Menghadapi kesukaran menggunakan nama sebenar dalam akaun Facebook memaksa Guilherme menggunakan nama 'Guilherme Carabagiale Fuki' sebagai akaun rasmi. Beliau bernasib baik kerana pada pautan Linkedin, Guilherme dibenarkan menggunakan nama asal beliau. (rujukan)


6 Manfaat Kesihatan Kacang Bendi Yang Ramai Tak Tahu

Okra, atau lebih dikenali di Malaysia sebagai kacang bendi, adalah sejenis tumbuhan berbunga hijau. Okra tergolong dalam keluarga yang sama seperti bunga raya dan kapas. Istilah okra merujuk kepada biji-biji yang terdapat dalam tumbuhan ini.

Biasanya di Malaysia, ia dijadikan sayuran ulaman dan juga dimasukkan ke dalam masakan seperti kari dan sebagainya. Di negara lain, ia digunakan sebagai agen pemekat dalam sup disebabkan teksturnya yang berlendir.

Sayuran ini sememangnya disukai kerana faedah kesihatannya. Ia mengandungi kalium, vitamin B, vitamin C, asid folik, dan kalsium.

Tak kisah bagaimana cara anda makan sayuran ini sama ada dengan direbus, digoreng atau dimakan terus, anda boleh mendapat manfaat kesihatan daripada sayuran kecil ini di iluminasi.com ingin kongsikan 6 manfaat kesihatan kacang bendi yang ramai tak tahu.

Kacang bendi bukan sahaja menggalakkan kesihatan pencernaan yang baik, malah juga paras kolestrol yang baik kerana kandungan seratnya yang tinggi. Serat terlarut boleh dibubarkan dalam air, bermakna ia dipecahkan dalam saluran pencernaan.

Di situ, ia juga akan mengikat kolestrol dalam makanan lain supaya ia boleh dibuang bersama-sama bahan buangan yang lain. Hasilnya, jumlah kadar kolestrol menjunam, menurut Penerbitan Kesihatan Harvard.

Okra juga membantu merendahkan kolestrol dengan menggantikan semua makanan yang anda makan yang mempunyai tahap lemak dan kolestrol yang tinggi, kerana ia tida mengandungi kolestrol dan lemak yang sangat rendah.

Mengambil atau memakan, walaupun dalam jumlah yang sedikit bagi sayuran atau buah-buahan yang tinggi vitamin C, seperti kacang bendi, dapat mengurangkan gejala asma. Satu kajian yang dijalankan pada tahun 2000 yang diterbitkan dalam jurnal Thorax mendapati bahawa pengambilan buah sitrus atau kiwi memberikan kesan yang sangat kuat terhadap gejala menghidu di zaman kanak-kanak.

Kesan perlindungan tersebut juga dapat dilihat walaupun pada kanak-kanak yang hanya makan buah-buahan ini hanya 1 hingga 2 kali seminggu. Para penyelidik mendapati bahawa fakta ini adalah benar terutamanya di kalangan pesakit yang agak serius.

Serat terlarut boleh membantu pesakit kencing manis disebabkan oleh keupayaannya untuk mengekalkan tahap glukosa darah pada tahap stabil, yang mana memberi kesan kepada bagaimana gula diserap di dalam usus.

Satu kajian yang diterbitkan dalam jurnal ISRN Pharmaceutics pada tahun 2011 menunjukkan bahawa para penyelidik merendamkan kepingan kacang bendi di dalam air dan kemudiannya memberikan larutan air tersebut kepada sekumpulan tikus melalui tiub suapan gastrik, dan sekumpulan tikus lagi tidak diberikan larutan tersebut.

Para penyelidik mendapati bahawa okra membantu mengurangkan kadar penyerapan glukosa dan seterusnya menurunkan tahap gula dalam darah, bagi kumpulan tikus yang dirawat tersebut.

Kandungan vitamin C dan komponen antioksida dalam kacang bendi juga menjad berganda sebagai penggalak daya imun terhadap radikal bebas yang tidak selamat, dalam masa yang sama menyokong sistem ketahanan badan.

Vitamin C merangsang sistem imun untuk menghasilkan lebih banyak sel darah putih yang boleh membantu melawan patogen dan bahan asing lain di dalam tubuh kita.

Dengan kerap memakan kacang bendi, ia boleh membantu mencegah penyakit buah pinggang.

Satu kajian yang dijalankan pada tahun 2005 yang diterbitkan oleh Jurnal Perubatan Jilin mendapati bahawa pesakit yang makan kacang bendi setiap hari menunjukan pengurangan tanda-tanda klinikal kerosakan buah pinggang lebih tinggi daripada mereka yang menjalani diet diabetes.

Ini sangat membantu kerana separuh daripada kes penyakit buah pinggang berkembang daripada diabetes.

Kandungan vitamin A, B (B1, B2 dan B6) dan C, serta kesan zink dan kalsium yang tinggi dalam kacang bendi menjadikan sayuran ini ideal untuk dimakan oleh ibu yang sedang hamil.

Kacang bendi juga berfungsi sebagai makanan tambahan untuk serat dan asid folik. Ini membantu mencegah kecacatan kelahiran seperti spina bifida dan juga mampu menghentikan sembelik ketika kehamilan.


7 Fakta Dahsyat Mengenai Warga Pompeii Yang "Beku' Akibat Letusan Gunung Berapi Vesuvius

Pada 24 Ogos tahun 79 SM, penduduk wilayah Pompeii yang terletak di bandar Napels, Itali menjalani kehidupan mereka seperti biasa tanpa menyedari bahawa ianya akan berakhir dalam beberapa jam sahaja. Ketika itu, gempa bumi dan gegaran berlaku selama beberapa hari.

Walaupun di situ terletaknya Gunung Berapi Vesuvius, namun penduduk setempat tidak risaukan apa-apa mengenainya kerana gunung ini sudah tidak meletus selama beratus-ratus tahun. Jadi, mereka meneruskan kehidupan sehingga petang hari tersebut.

Tiba-tiba, Gunung Vesuvius meletus dengan dahsyat sekali. Setiap letupan melepaskan gas maut yang tersangat panas bersama-sama abu-abu serta hujan berapi.

Ia kemudiannya diikuti dengan lonjakan dan aliran piroklastik yang lebih bahaya dan memusnahkan berbanding lahar disebabkaan oleh suhu yang tersangat panas dan pergerakannya yang lebih pantas.

Selepas semuanya berakhir, serpihan gunung berapi dan abu setinggi 6 meter telah "menguburkan" daerah Pompeii dan penduduknya. Selepas "dikebumikan" abu-abu ini selamat lebih daripada 1,900 tahun, mangsa-mangsa yang ditemui di daerah ini telah "dihidupkan" menggunakan teknologi masa kini, membolehkan kita untuk mempelajari dari tamadun yang beku ini.

Sebelum ini, andaian utama yang dibuat adalah mangsa-mangsa ini mengalami sesak nafas akibat daripaada gas dan abu yang sangat toksik daripad gunung berapi.

Namun kajian terbaru oleh pakar gunung berapi, Giuesppe Mastrolorenzo dan rakan-rakannya mendapat bahawa beratus-ratus kematian berlaku semasa lonjakan piroklastik keempat, yang mana adalah yang pertama sampai ke Pompeii.

Mereka mengatakan bahawa lonjakan tersebut mengeluarkan abu kurang daripada yang disangkakan sebelum ini, iaitu setebal kira-kira 3 sentimeter. Namun, suhunya yang mencecah sekurang-kurangnya 300°C telah membunuh penduduk dengan serta-merta.

Orang ramai mendedahkan bagaimana mangsa-mangsa mati, ada yang terperangkap di dalam baangunan dan ada yang melindungi anggota keluarga mereka. Kanak-kanak dan orang dewasa didapati terkubur di bawah debu-debu.

Satu teknik penapisan plaster dan dalam satu case, "resin cast" telah digunakan bagi mengekalkan butiran pada kubur mangsa. Walaupun tisu-tisu lembut sudah mereput lama dahulu, namun setiap tulang kerangka masih kekal. Jadi, apa yang anda lihat bukanlah patung atau replika, tetapi adalah mayat yang sebenar.

Hanya 86 badan sahaja masih jelas wujud daripada jumlah kira-kira 2,000 mangsa yang mati. Keadaan untuk menghasilkan acuan mayat sangat jarang berlaku yang mana menjelaskan mengapa kebanyakan daripada mayat tersebut lenyap.

Sehingga kini, penggalian masih dilakukan namun plaster telah merosakkan sisa-sisa mayat yang rapuh membuatkan ahli arkeologi tidak lagi menghasilkan acuan badan tersebut. Bukan sahaja posisi badan mayat boleh dilihat, tetapi juga ekspresi wajah juga menunjukkan kesakitan ketika mati.

Salah satu mangsa meletakkan tangan di atas kepala seolah-olah sedang melindungi diri daripada azab yang mendatang. Satu lagi mangsa menunjukkan ekspresi wajah sedang menjerit, memperlihatkan gigi dan mulut yang jelas.

Lain-lain mangsa kelihatan merangkak seolah-olah cuba untuk melarikan diri daripada nasib yang tak dapat dielakkan. Selain itu, ada juga mayat yang kelihatan sedang memeluk orang yang tersayang. Tiada siapa tahu bagaimana mereka menghabiskan minit-minit terakhir.

Daripadaa sekitar 2,000 penduduk Pompeii yang dipercayai terbunuh dalam bencana ini, ahli arkeologi hanya berjaya menjumpai kira-kira 1,150 mayat. Ini bermakna majoriti daripada 20,000 penduduk bandar Naples telah melarikan diri apabila letupan gunung berapi berlaku.

The Garden of the Fugities menjadi lokasi paling banyak mangsa dijumpai di satu lokasi. 13 nyawa terbunuh di sini ketika ingin mendapatkan perlindungan. House of Mysteries mempunyai 9 mayat yang dipercayai berlakunya runtuhan bumbung rumah menyebabkan mereka terperangkap.

Tempat mandian awam Stabian Thermal dan pasar ikan masing-masing mempunyai 2 mayat.

Memandangkan ia sebuah daerah yang makmur, ramai penduduk di kawasan ini mempunyai haiwan peliharaan, terutamanya anjing. Bagi mereka yang berada, kuda menjadi pilihan dan juga terdapat haiwan-haiwan ternakan. Juga terdapat haiwan liar di kawasan sekitar.

Malangnya, haiwan-haiwan inijuga tidak sempat menyelamatkan diri dan terbunuh. Di pasar Olitorium, seekor khinzir telah ditemui. Juga seekor anjing kecil ditemui yang terbaring dengan  kaki yang terbengkok memberikan gambaran saat-saat terakhir haiwan ini.

Diandaikan bahawa pemilik anjing ini mengikatnya kerana beranggapan mampu bertahan hidup pada fasa pertama letusan berlaku. Pemilik mungkin meninggalkan anjing ini untuk melindungi harta bendanya dengan harapan untuk pulang apabila sudah selamat.

Ahli arkeologi juga baru sahaja menemui beberapa ekor kuda di kandangnya di vila Pompeii yang mana juga tidak bernasib baik. Tulang rangka keldai juga ditemui melalui penggalian namun acuan bangkai tidak dihasilkan oleh ahli arkeologi.

Imej ini sebelum ini dikenali sebagai 2 wanita yang sedang berpelukan sesama sendiri ketika menghadapi kematian. Ia dikenali sebagai "Two Maidens" oleh ahli arkeologi yang menemui mereka.

Walaubagaimanapun, pada tahun 2017, para penyelidik mendapati bahawa kedua-dua individu yang berpelukan ini sebenarnya adalah lelaki, menimbulkan tanda tanya iaitu kemungkinan bahawa mereka adalah gay.

Imbasan CT dan hasil DNA tulang mengesahkaan bahawa mereka adalah lelaki. Pengesahan lanjut membuktikan bahawa kedua-duanya tidak mempunyai hubungan keluarga seperti anak dengan ayah atau abang dengan adik.

Hasil DNA menunjukkan salah seorang berusia di antara 18 hingga 20 tahun, dan seorang lagi 20 tahun atau lebih. Kepala salah seorang berada di atas dada yang seorang lagi, seolah-olah mencari perlindungan.

Namun, pastinya ia tidak boleh disahkan sebagai homoseksual. Namun hasil DNA dan posisi mereka membawa kepada konklusi oleh para sarjana bahawa terdapat hubungan emosi di antara kedua-duanya.

Imbasan yang dilakukan baru-baru ini telah mendedahkan bahawa orang Pompeii mempunyai gigi yang putih mutiara yang sangat mengagumkaan bagi era ini, menunjukkan kesihatan yang sangat baik.

Tahun 79 SM bukanlah era yang terkenal untuk penjagaan gigi yang betul namun penjagaan oleh penduduk Pompeii adalah jauh lebih baik daripada yang lain. Penyelidik memberitahu gigi mereka juga adalah lebih baik daripada kita sekarang.

Ini disebabkan oleh pemakanan mereka yang tinggi dalam pengambilan buah-buahan dan sayuran, serta pengambilan gula yang rendah. Juga, wilayah ini mempunyai sumber fluorin di dalam udara dan air berhampiran dengan gunung berapi.

Tabiat seksual penduduk Pompeii mampu membuatkan mereka yang berfikiran terbuka menjadi malu, yang mana Rom kuno dan Pompeii dianggap sebagai budaya hedonistik.

Pompeii ditemui semula untuk pertama kalinya pada hujung abad ke-16 oleh pekerja-pekerjaa yaang menggali bagi mengubah laluan sungai Sarno.

Mereka kemudiannya memanggil arkitek Itali, Domenico Fontana yang mana terkejut dengan lukisan-lukisan seksual pada dinding yang jelas dan barangan lain dijumpai ketika menggali.

Barangan yang ditemui dianggap terlalu sensitif dan menyinggung perasaan pada masa itu. Artifak-artifak tersebut kekal tertanam sehingga abad ke-18. Pada tahun 1819, bakal raja pada masa itu, Francis I sangat terkejut dengan penemuan barangan erotik yang mana telah diarahkan untuk disimpan dalam almari rahsia.

Paling penting, artifak ini tidak dibenarkan dilihat oleh orang awam sehingga tahun 2000. Apa yang mengejutkan adalah orang Pompeii menggabungkan zakar ke dalam perabot, lampu minyak mahupun loceng angin.

Penemuan erotik digambarkan dalam mosaik dan lukisan-lukisan dinding di rumah, bermakna erotika berada di mana-mana sahaja. Objek paling terkenal yang ditemui adalah arca di mana dewa Pan (dewa hutan) sedang berasmara dan "beraksi" bersama seekor kambing.

Karya seni tersebut milik Lucius Pontifex, bapar mertua Julius Caesar. Rumah pelacuran juga sangat terkenal di Pompeii purba, dan terdapat kira-kira 35 buah rumah pelacuran wujud ketika letusan berlaku. Harga-harga pelacur ditulis pada dinding sebagai grafiti, dan perkhidmatan yang ditawarkan digambarkan melalui lukisan.


Kenali Virtual Assistant Referee (VAR), Teknologi Terbaru Dalam Piala Dunia 2018

Sukan bola sepak merupakan sukan paling popular di dunia, termasuklah di Malaysia. Pada ketika ini, setiap peminat bola sepak semestinya sedang menikmati persembahan pasukan kegemaran mereka dalam kejohanan Piala Dunia 2018. Kejohanan besar ini yang dilangsungkan setiap 4 tahun sememangnya sangat ditunggu-tunggu oleh setiap peminat bola sepak.

Seperti sukan lain, bola sepak juga tidak dapat lari daripada sebarang kontroversi. Bagi sesuatu perlawanan, ianya akan diadili oleh 4 orang pengadil - seorang pengadil utama, dua orang penjaga garisan dan seorang pembantu pengadil. Sebagai pengadil utama yang berada di atas padang, beliau akan mendapatkan bantuan daripada para pembantunya tetapi keputusan beliau adalah muktamad.

Seorang pengadil juga manusia biasa. Maka, seseorang pengadil itu juga tidak lari daripada kesilapan membuat keputusan. Kedudukan dan jarak pengadil daripada pemain mengehadkan penglihatan mereka, maka keputusan yang diambil sememangnya bergantung kepada apa yang dapat dilihat oleh mereka semata-mata.

Sebagai contoh, apabila dua orang pemain berebut bola dan terjatuh, pengadil mungkin memberikan sepakan percuma walaupun seseorang pemain itu hanya berlakon terjatuh. Isu berlakon ini sememangnya isu hangat memandangkan terdapat segelintir pemain yang sengaja menjatuhkan badan dalam atau berdekatan kotak penalti semata-mata untuk mendapatkan sepakan penalti atau sepakan percuma.

Untuk mengatasi kesilapan pengadil dalam membuat keputusan dan mengelakkan kontroversi yang terjadi akibat kesilapan pengadil dalam membuat keputusan, maka teknologi Virtual Assistant Referee (VAR) telah digunakan secara rasminya buat pertama kali dalam kejohanan besar ini.

Apa itu Virtual Assistant Referee atau singkatannya VAR ini? Jika diterjemahkan ke dalam Bahasa Malaysia, VAR bermaksud Pembantu Pengadil Virtual. Dalam erti kata mudahnya, selain pengadil yang berada di atas padang, terdapat pengadil virtual yang turut sama mengadili perlawanan ini.

Pasukan yang menguruskan VAR ini biasanya terdiri daripada minimum 3 orang yang akan membuat penyemakan semula terhadap sesuatu keputusan pengadil setelah melihat video tayangan semula. 3 orang tersebut adalah seorang pengadil utama, pembantunya dan seorang operator yang menguruskan video tayangan semula.

Menariknya, pasukan VAR ini tidak perlu berada di stadium ketika sesuatu perlawanan berlangsung. Sebaliknya, mereka akan berada di satu pangkalan bilik operasi media dimana mereka akan melihat video melalui kamera-kamera yang dipasang pada stadium.

Dalam sesuatu perlawanan, terdapat banyak keputusan yang perlu dibuat oleh pengadil. Maka, fungsi VAR adalah membantu pengadil membuat keputusan dalam 4 perkara - pengesahan jaringan gol, pemberian sepakan penalti, layangan kad merah dan juga pengecaman pemain yang melakukan kesalahan dalam perlawanan.

Pengesahan jaringan gol - Terdapat beberapa sebab sesuatu gol itu boleh dibatalkan antaranya adalah disebabkan berada dalam kedudukan offside atau terdapat kekasaran yang dilakukan oleh pemain seperti menarik baju atau mengasari pihak lawan. Penggunaan VAR dapat mengenalpasti pihak yang menjaringkan gol tidak melakukan kesalahan-kesalahan ini yang boleh menyebabkan gol dibatalkan.

Pemberian sepakaan penalti - Kawasan kotak penalti adalah kawasan yang paling sensitif. Pasukan yang bertahan sebolehnya tidak mahu melakukan kekasaran di kotak penalti mereka agar pihak musuh tidak diberikan sepakan penalti. Satu lagi isu yang dapat diselesaikan adalah mengesan pemain penyerang pihak lawan yang sengaja berlakon menjatuhkan badan untuk mendapatkan sepakan penalti.

Pemberian kad merah - Kebiasaannya kad kuning akan diberikan oleh pengadil untuk kesalahan pertama seseorang pemain sebagai tanda amaran. Bagi kekasaran yang benar-benar bahaya, pasukan VAR boleh memberi cadangan kepada pengadil untuk terus memberikan layangan kad merah kepada seseorang pemain.

Pengecaman pemain - Seseorang pengadil juga tidak terkecuali daripada memberikan kad kepada pemain yang salah. Sebagai contoh ketika perlawanan Arsenal dan Chelsea pada tahun 2014 dimana pengadil telah mengarahkan pemain pertahanan Arsenal Kieran Gibbs keluar padang sedangkan pemain lain, iaitu Alex Oxlade-Chamberlain yang melakukan kesalahan. Dengan VAR, kesilapan mudah seperti ini dapat diealakkan bagi memberikan keadilan kepada pemain.

Proses untuk menyemak semula keputusan yang dibuat oleh pengadil boleh berlaku dengan dua cara, iaitu sama ada pengadil sendiri yang meminta semakan semula oleh VAR selepas membuat sesuatu keputusan atau pasukan VAR sendiri yang akan memberi rekomendasi kepada pengadil berdasarkan pemerhatian mereka melalui video yang dirakam.

Pasukan VAR boleh memaklumkan kepada pengadil jika mereka merasakan terdapat kesilapan yang jelas dibuat oleh pengadil. Dalam hal ini, seseorang pengadil itu mempunyai 3 pilihan - menukar keputusan mereka berdasarkan rekomendasi pihak VAR, menyemak semula video yang dirakam semula oleh sistem VAR atau mengekalkan sahaja keputusan awal mereka.

Keputusan FIFA untuk menggunapakai teknologi VAR dalam Piala Dunia bukanlah sesuatu yang mudah. Sebagai sebuah teknologi baru, maka FIFA perlu memastikan sistem VAR ini benar-benar berkesan dalam mengurangkan risiko kesilapan yang dibuat oleh pengadil. Maka, percubaan teknologi VAR dalam perlawanan-perlawanan lain sebelum Piala Dunia perlu diadakan terselebih dahulu.

Dalam liga-liga utama dunia, VAR sebenarnya telahpun digunakan. Contohnya Seria A (Itali), Bundesliga (Jerman), Major League Soccer (Amerika Syarikat), Primera Liga (Portugal), K League (Korea Selatan) dan A-League (Australia). Selain itu, ianya juga pernah diguna dalam Piala Konfederasi di Russia dan Kejohanan Piala Dunia Bawah 20 Tahun.


Perbezaan "Lamb" Dan "Mutton" Yang Ramai Tak Tahu

Pernah tak anda pergi ke pasar raya dan ingin membeli kambing untuk majlis barbeku, namun keliru kerana terdapat dua jenis daging kambing iaitu "lamb" dan "mutton"?. Mana satu nak dibeli, kerana kedua-duanya berbeza harga. Jangan risau, anda tak keseorangan.

Ramai yang pernah mendengar istilah ini, dan digunakan dari semasa ke semasa, tapi masih ramai yang keliru dengan makna sebenarnya. Lamb dan mutton adalah istilah yang digunakan untuk kambing, yang sering diguna secara bertukar-tukar, dan perkara ini adalah salah.

Dalam bahasa Melayu, kedua-duanya bermaksud kambing, namun terdapat perbezaan besar terhadap kedua-dua istilah ini. Ramai juga yang menyangkakan kedua-dua ini adalah nama berbeza bagi daging yang sama kerana kedua-duanya adalah kambing domestik.

Walaupun ia seperti masuk akal kerana kedua-duanya adalah kambing, namun ia mempunyai perbezaan besar. Perbezaan utama kepada kedua-dua daging ini adalah usianya. Dan seperti yang anda tahu, usia haiwan memberikan perbezaan yang besar pada rasa dan kelembutan dagingnya.

Dengan ini, ia memberikan kesan kepada cara penyediaan daging ini. iluminasi.com ingin kongsikan perbezaan di antara "lamb" dan "mutton".

Lamb adalah istilah yang digunakan bagi anak kambing biri-biri yang berusia kurang daripada 1 tahun.

Ia biasanya disembelih ketika berusia di antara 4 hingga 12 bulan. Apabila dagingnya diproses di bawah usia setahun, daging kambing ini menjadi sangat lembut dan tersangat kurang lemak.

Ia mempunyai warna yang lebih cerah bermula dari merah jambu kepada merah pucat. Dari segi rasanya pula, lamb mempunyai rasa yang sederhana, menjadikannya sangat serba guna kerana tidak terlalu kuat.

Anak kambing yang berusia kurang daripada 3 bulan pula dikenali sebagai "spring lamb". Spring lamb adalah daging yang tersangat lembut, lebih lembut daripada lamb tetapi mempunyai rasa kurang daripada lamb.

Dari segi harga pula, lamb biasanya lebih mahal daripada mutton disebabkan oleh kualitinya.

Dan apabila anak kambing ini diproses selepas usia ini, dagingnya mula mempunyai ciri-ciri yang berbeza.

Mutton adalah istilah yang diberikan kepada kambing biri-biri dewasa, yang berusia 1 tahun dan ke atas. Ia biasanya disembelih pada usia antara 2 hingga 3 tahun. Mutton mempunyai warna merah yang lebih pekat dan gelap.

Teksturnya lebih kenyal dan mengandungi lemak yang lebih tinggi berbanding lamb. Bahagian yang paling popular dan biasa digunakan adalah kaki dan bahu, namun dagingnya yang agak liat membuatkan ia direbus bagi melembutkannya.

Dari segi rasa pula, mutton memiliki rasa kambing yang sangat kuat yang membuatkannya tidak popular di negara seperti Amerika Syarikat. Bagi mereka yang tidak biasa dengan daging kambing, mereka harus membiasakan diri dengan rasanya terlebih dahulu sebelum dapat menikmati daging mutton.

Di Asia Selatan, mutton juga digunakan bagi menggambarkan daging kambing "goat".

Jadi, jika anda makan di restoran yang menyediakan makanan Barat seperti "Lamb Chop", sudah tentu anda tak dapat membezakan sama ada ia benar-benar lamb melalui warnanya kerana ia telah dimasak.

Namun, anda masih dapat mengetahui melalui tekstur dan rasanya. Jika daging tersebut agak liat dan mempunyai rasa kambing yang sangat kuat, kemungkinan besar (cara masak juga mempengaruhi tekstur daging) ia adalah mutton dan bukannya lamb.

Ramai pengusaha kedai makanan Barat mengambil kesempatan terhadap pelanggan yang tidak mengetahui perbezaan ini dengan menyediakan "Mutton Chop" dan bukannya Lamb Chop kerana harga mutton adalah lebih murah, yang lebih mana menguntungkan mereka.

Nota : Kambing biri-biri di bawah usia 1 tahun dianggap sebagai lamb. Apabila lamb berusia lebih 1 tahun dan kurang 2 tahun, ia masih belum dianggap sebagai dewasa, jadi pada usia ini daging kambing ini digelar sebagai "hogget".

Istilah ini sangat jarang digunakan di Amerika Syarikat dan lebih banyak digunakan di negara Komanwel. Lamb bertukar menjadi mutton apabila mencapai usia 2 tahun.

Pendek kata, kurang 1 tahun adalah daging lamb, di antara 1 dan 2 tahun adalah daging hogget, lebih 2 tahun adalah daging mutton.


Sejarah Terowong Cu Chi Yang Kini Menjadi Tumpuan Pelancongan di Vietnam

Dalam sejarah, Perang Vietnam merupakan antara perang terburuk bagi Amerika Syarikat yang menyaksikan begitu banyak nyawa askar mereka terkorban. Perang yang berlangsung selama 19 tahun ini begitu kompleks dan melibatkan banyak pasukan tentera dari negara luar antaranya Amerika Syarikat, Laos, Thailand dan banyak lagi.

Bagi menangani serangan pihak Selatan Vietnam Selatan atau dikenali juga sebagai (Republic of Vietnam - RVN) yang mendapat bantuan ketenteraan Amerika Syarikat, pasukan tentera Vietnam Utara (Democratic Republic of Vietnam - DRV) yang berfahaman komunis telah menggali sebuah terowong sebagai strategi peperangan. Mereka yang berfahaman komunis ini juga dikenali sebagai Viet Cong.

Terowong Cu Chi yang terletak di daerah Cu Chi di Ho Chi Minh City (dahulunya dikenali sebagai Saigon) merupakan jaringan terowong bawah tanah yang digunakan pasukan askar Viet Cong sebagai lokasi persembunyian ketika melakukan serangan gerila serta menjadi laluan utama perhubungan dan menghantar bekalan. Jaringan terowong ini juga menjadi lokasi penyimpanan makanan, berek senjata dan hospital bagi memberi bantuan kecemasan kepada askar yang tercedera.

Proses penggalian terowong ini dilakukan pada waktu malam bagi mengelakkan aktiviti mereka ini dikesan oleh pihak musuh. Kaum lelaki dan perempuan berganding bahu menggunakan tangan dan peralatan tradisional untuk mengorek terowong ini. Tanah dan batu-batu yang dikorek pula akan dibawa keluar daripada terowong menggunakan bakul yang diperbuat daripada buluh dan juga beg plastik.

Bagi mengelakkan usaha pembinaan terowong ini daripada kesan, tanah dan batuan yang dikorek daripada terowong ini akan dibuang jauh daripada kawasan terowong. Pada peringkat awal, terowong ini dibina berdekatan dengan permukaan tanah. Walau bagaimanapun, serangan bom bertubi-tubi daripada musuh memaksa pihak Viet Cong untuk menggali lebih dalam untuk mengelakkan jaringan terowong ini daripada musnah.

Jaringan terowong ini begitu besar dan panjang malah menempatkan pelbagai kemudahan seperti dapur, tandas, hospital, bilik asrama, bengkel dan bilik mesyuarat. Dalam erti kata lain, segala keperluan untuk hidup selama beberapa hari dalam terowong tersebut boleh diperolehi di dalam jaringan terowong ini.

Secara umumnya, kompleks terowong ini terbahagi kepada 4 bahagian dimana setiap satunya berada pada kedalaman yang berbeza. Bahagian pertama yang terletak pada kedalaman 3 hingga 4 meter bawah tanah menempatkan perangkap, lubang pengudaraan dan pos kawalan untuk menembak. Di bahagian kedua pula, terletak dapur dan asrama penginapan.

Seterusnya, bahagian ketiga pula terletak pada kedalaman 6 hingga 7 meter daripada permukaan tanah. Kawasan ini selamat daripada kemusnahan daripada serangan bom dan menempatkan stesen bantuan kecemasan, ruang storan dan kawasan sambungan terowong ke bahagian terowong yang lain.

Sementara itu, bahagian keempat yang berada pada kedalaman 8 hingga 10 meter pula terdapat perigi yang menjadi sumber air. Air merupakan satu keperluan hidup bagi askar Viet Cong yang hidup dalam kompleks terowong ini. Perigi yang dibina bukan sahaja menjadi sumber air minuman, malah menjadi laluan ke Sungai Saigon. Ketika air surut, laluan ini boleh digunakan untuk keluar dan membuang air di Sungai Saigon. Ianya turut berfungsi sebagai lalu kecemasan untuk melarikan diri.

Menyedari akan bahaya terowong ini dan betapa pentingnya terowong ini kepada gerakan gerila pihak penantang, Amerika Syarikat telah bertindak melancarkan beberapa operasi khas untuk memusnahkannya antaranya Operation Crimp dan Operation Cedar Falls.

Operation Crimp yang melibatkan pengoboman daripada udara ini gagal kerana laluan masuk terowong ini yang kecil menyukarkan keseluruhan laluan terowong ini dimusnahkan. Selain itu, cubaan memaksa askar Viet Cong keluar daripada jaringan terowong dengan memasukkan gas beracun dan air panas juga tidak berjaya kerana terowong tersebut mempunyai jaringan pengudaraan yang baik dan banyak pintu perangkap.

Kemudian satu pasukan askar yang juga dikenali sebagai Rat Tunnel telah ditubuhkan. Pasukan ini diarahkan untuk membuat pencarian secara manual. Pasukan ini hanya membawa senapang, pisau dan juga lampu suluh untuk menggeledah keseluruhan kompleks terowong Cu Chi. Usaha ini walau bagaimanapun masih gagal menemui pangkalan utama askar Viet Cong dalam kompleks terowong Cu Chi ini.

Pada tahun 1967, Amerika Syarikat sekali lagi melancarkan operasi khas yang diberi nama Operation Cedar Falls. Dengan mengguna pakai strategi pasukan Rat Tunnel, seramai 30,000 askar telah dikerah berbanding hanya 8,000 askar sahaja pada operasi sebelumnya. Mereka juga berjaya menemui ratusan ribu dokumen yang merangkumi pelbagai strategi peperangan dan peta pangkalan tentera Amerika Syarikat.

Setelah tamat perang, kompleks terowong Cu Chi sepanjang 121 km ini terus dipelihara kerajaan Vietnam dan dipromosikan sebagai kawasan pelancongan. Terdapat dua bahagian utama yang dibuka kepada pelancong iaitu Ben Dinh dan Ben Duoc.

Ben Duoc merupakan bahagian dimana anda boleh melihat keadaan sebenar terowong Cu Chi ini sementara di Ben Dinh pula, laluan terowong ini telah dibaik pulih dan diperbesarkan untuk memudahkan pergerakan pelancong. Sekiranya anda ke Vietnam, kompleks Cu Chi ini merupakan antara kawasan yang wajib anda lawati!